10:54 / 10.06.2017\nОстона шаҳрида “келажакдаги энергия”га бағишланган ЭКСПО-2017 халқаро ихтисослаштирилган кўргазма ўз ишини бошлади. Қозоғистон собиқ иттифоқ давлатлари орасида бундай кўргазмани ўтказиш ҳуқуқини қўлга киритган илк мамлакатга айланди.\nЭКСПО-2017 10 июнь-10 сентябрь кунлари мобайнида бўлиб ўтади. Ташкилотчилар “яшил энергетика” соҳасидаги энг яхши ишланмаларни намойиш қилишга ваъда беришган. Кўргазмада пойга электромобили, қуёшли батареялардаги самолёт, рассом-роботлар тақдим этилади.\nКўргазмада 100 дан ортиқ давлатлар иштирок этиши, 3 мингга яқин амалий тадбирлар ўтказилиши режалаштирилган. Кутилишича, ЭКСПОга 2 миллиондан ортиқ киши ташриф буюради, уларнинг тахминан 15 фоизи хорижликлар бўлади, биринчи навбатда – МДҲ давлатлари ва Хитой фуқаролари.\nТашкилотчиларнинг тахминича, Остонадаги Бутунжаҳон кўргазмасига Еврокомиссиянинг энергоиттифоқ бўйича вице-президенти Марош Шефчович, Хитой етакчиси Си Цзиньпин ва бошқа қатор давлат раҳбарлари ташриф буюради.\nЭКСПО – энг янги илмий-техник ихтироларга бағишланган йирик халқаро кўргазма бўлиб, 1851 йилдан бери ўтказиб келинади ва ҳар йили алоҳида мавзуга бағишланган бўлади.\nҚозоғистон Халқаро кўргазмалар бюросига 1997 йилдан бери аъзо ва ЭКСПОда 2005 йилдан қатнашиб келади.\nМамлакат раҳбари Нурсултон Назарбоев Қозоғистонда халқаро кўргазма ўтказиш нияти борлиги ҳақида илк бор 2008 йилда Испаниянинг Сарагоса шаҳрида бўлиб ўтган ЭКСПОга ташрифи давомида айтиб ўтганди.\n2011 йилда мамлакат ЭКСПО-2017ни ўтказиш учун мурожаат юборди, ҳамда кейинги йилнинг ноябрида Халқаро кўргазмалар бюросининг 152-Бош ассамблеясида Остона кўпчилик овозни олиб, Бельгиянинг Льеж шаҳрини ортда қолдирди ва ЭКСПО-2017 ўтказиладиган жой, деб эълон қилинди.\nБутунжаҳон универсал кўргазмасидан фарқли равишда ихтисослаштирилган кўргазмадаги барча иншоотлар қабул қилувчи томон тарафидан қурилади.\nЭКСПО тимсолларига кичик одамчаларнинг турли рангдаги шакллари айланди: бири – Сауле исмлиси (“ёғду”) қуёшни англатса, иккинчиси - Куат ("куч") – ер кучини билдиради, учинчиси – Молдир эса ("шаффофлик") – тоза ҳаво ва сувни гавдалантиради.\n2017 йилнинг қишида тимсоллар шакли пойтахтда ўрнатилди, бу эса ижтимоий тармоқларда катта баҳс-мунозараларга сабаб бўлди – фойдаланувчиларнинг уларнинг ташқи қиёфасидан норози эканликларини билдиришди. Ташкилотчилар танқидни тўғри қабул қилиб, тимсоллар қиёфасини ўзгартиришга ваъда беришди. Остона аҳолиси март ойидаёқ кўргазманинг янгиланган тимсоллари билан танишишди.\nШу билан бирга, ЭКСПО-2017 логотипи бўлган байроқлар халқаро кўргазмалар тарихида илк бор коинотга олиб кетилди. Қозоғистонлик фазогир Айдин Аимбетов уларни Халқаро фазо станциясига етказди.\nИнфратузилма – “ақлли шаҳар”\nЭКСПОнинг умумий майдони 170 гектардан ортиқни ташкил этади, 25 гектар ерда кўргазма мажмуаси жойлашди.\n"Келажак энергияси” мавзуси ихтисослаштирилган йўналиш орқали очиб берилади, у тўртта асосий майдончани қамраб олади", - деди ЭКСПО-2017нинг архитектура бўйича департаменти директори Зауре Айтаева.\nБиринчи ҳудудда бор бўлган технологиялар лойиҳалари тақдим этилади. Яна иккита павильонларда энергияни маиший ва саноат даражаларида тежаш ҳақида ҳикоя қилинади.\nКорпоратив павильонда энергосамарадорлик устида ишлаётган йирик компаниялар стендлари тақдим этилади.\nХалқаро павильонлар зонаси – бу 14 та бино бўлиб, уларнинг ҳар бирида 4-5 давлат жойлашади.\n"Энг асосий объект – кўргазманинг архитектура нуқтаи назаридан тимсоли Гумбаздир. Бу ноёб архитектура иншоотининг умумий узунлиги 100 метрдан ортиқ бўлиб, диаметри 80 метр келади. У саккиз қаватдан иборат, сўнгги қаватда томоша майдони жойлашган", - деган Айтаева. Гумбазда шунингдек келажак энергияси музейи ҳам бўлади.\nКўргазма ҳудудида “ақлли шаҳар” технологияси бўйича яратилган объектлардан фойдаланилади. Улардан бири – “Ақлли энерготармоқлар” бўлиб, у тармоқларда электр қувватини етказиб беришдаги йўқотишлар ҳажмини 30 фоизга камайтириш имконини беради.\nЭКСПО-2017 павильонлари ва офисларида “Ақлли бино” технологияси жорий этилмоқда. Бино ёки хона ичида қанча киши борлигига қараб, ҳаво алмаштириш тизими ҳавони етказиб беришни автоматик назорат қилади.\nКўргазмада Арт-марказ ҳам очилади, у ерда 13 давлатдан бўлган 17 нафар замонавий рассомлар иштирокидаги Artists&Robots кўргазмаси тақдим этилади. Унда сурат чизаётган робот ва робот-ҳайкалтарошни кўриш мумкин бўлади.\nИбтидодан “яшил самолёт”га қадар\nЭКСПО-2017да 100 дан ортиқ давлатлар, шунингдек, 17 та халқаро ташкилот иштирок этади. Уларнинг орасида БМТнинг етти ташкилоти бор.\nБритания павильони дизайни Олам пайдо бўлишидан бошлаб энергиянинг яралишини тадқиқ қилиш мавзусига бағишланган. Ташриф буюрувчилар энергиянинг қуёшдан ҳаракатланиши ва унинг ер юзаси бўйлаб йўналиш орқали трансформацияси, турли иқлим шароитлари ва инсоният цивилизациясини кузатишлари мумкин.\nПавильон марказида Оламнинг 360 даражали кўриш бурчагига эга ноёб макети ўрнатилган бўлиб, у энг замонавий компьютер технологиялари орқали яратилган. Павильон минг квадрат метрдан ошиқроқ жойни эгаллаган. Энг асосий воқеалик эса графендир – бу келажак материали ҳисобланиб, у энергияни ишлаб чиқариш ва истеъмол қилиш жараёнини радикал тарзда ўзгартириб юбориши мумкин.\nГермания кўргазмада "Формула Е" пойга электромобилини тақдим этади.\n"Электр тиркамадаги ва қайта тикланувчи манбалардан қувват олувчи ҳаракатланиш воситаси – янги транспортни яратишга бўлган калитдир, у иқлимга ҳеч қандай таъсир кўрсатмайди. Бизнинг павильонларда лимузин, "Формула Е" пойга электромобили, икки ғилдиракли электр узатмали транспорт тақдим этилади", - дея хабар берди креативлик бўйича директор Андреас Хорбельт.\nУнинг сўзларига кўра, Германия павильони “келажакдаги шаҳар”га назар солиш имконини беради. У ерда эса қувватни сарфлаганидан кўра кўпроқ ишлаб чиқарувчи “ақлли уйлар”, шунингдек, энергия олиш учун сув ўтларига эга фасад панеллари тақдим этилади.\nЭКСПО-2017да “келажак транспорти”нинг бошқа бир варианти ҳам намойиш этилади. Хусусан, Монако павильонида қуёш батареяларидаги велосипед тақдим этилади.\nШвейцария ўз павильонига тахминан 3,8 миллион евро ажратди, шу билан бирга, стендни яратишга ушбу сумманинг ярми кетди. Мамлакат қуёш панелларидаги самолётни тақдим этади.\n"Осмон чегарасиз. Лимит – бу ёқилғи, бизнинг самолёт эса ёқилғида учмайди. Бизнинг мақсад – ёқилғисиз стратосферага қадар учиб бориш, оддий самолётлар узоқроқ масофага парвоз қилиш", - дея айтиб ўтган самолёт учувчиси Рафаэль Домжан.\nСингапур павильон деворларида яшиллик яратишга қарор қилди, бундан ташқари унга 250 та террариум жойлаштирилади.\nНидерландия кўргазмада голографик ва лазер шоу тақдим этади, бунда қувватнинг муқобил манбаларининг ривожланиши кўрсатилади – шамол тегирмонларидан тортиб, замонавий шамол ҳайдагичларгача.\nКорея павильонга ташриф буюрганларни келажакка анимация ва қўшимча реаллик технологияси орқали олиб ўтишга ваъда берган, Таиланд – эса қишлоқ хўжалик чиқиндиларидан яратилган биоёқилғи ҳақида маълумот беришга аҳд қилди.\nКўргазманинг Италиядан бўлган комиссари Стефано Раваньяннинг хабар беришича, мамлакат павильонида қайта тикланувчи энергияни нефть манбалари камайган даврда ишлатиш ҳақида маълумот беришади. "Шунингдек, биз ўтган даврлардаги мавзуларга мурожаат қилмоқчимиз. Умуман олганда павильон тўртта майдонча орқали тақдим этилади, уларнинг бири ихтирочи Леонардо Да Винчи номи билан аталади, у ерда Италиянинг турли компаниялари ва ёш тадқиқотчилар стартаплари намойиш этилади", - дея таъкидлаб ўтди у.\nРоссия павильонида эса энергетика билан боғлиқ бўлган барча йўналишлар тақдим этилади. Энг асосийсига атом энергетикаси ва қайта тикланувчи қувват манбалари бўлади: қуёшли, шамолли ва гидроэнергетика. Павильонда келажакдаги атом музёрарини, қутб ярим шарини кўриш мумкин бўлади, зал ўртасидан эса ҳақиқий музлик (айсберг) жой олади.\nРуминия кўргазмада дунёдаги энг тез лазерни тақдим этишни мақсад қилган.\nҚозоғистон миллий павильони майдони эса тахминан 5 минг квадрат метрдан иборат бўлади. У икки асосий зонага бўлинган: “Қозоғистон билан танишув” ва “Яратувчи энергия”. Биринчи қисмда Қозоғистоннинг бой маданияти ва тарихи, шунингдек, ҳозирги вақти ва келажаги ҳақида маълумот берилса, иккинчиси қозоқ олимларининг ЭКСПО-2017 мавзусидаги энг яхши лойиҳаларини қамраб олади.\nЭКСПО-2017да тартибни 9 мингдан ортиқ киши таъминлайди, уларнинг орасидан мингдан ортиғи кўргазма сабаб инглиз тилини махсус ўрганди.\nКўргазмага хизмат итларига эга 63 нафар кинолог ва 16 нафар портлатиш ишлари бўйича техниклар жалб этилади. Бундан ташқари, кўргазма мажмуаларига кириш қисмлари металл буюмларни қидириш ва рентген-телевизион ускуналари билан жиҳозланган.


Ким Чен Ин қарийб бир ойдан буён биринчи марта жамоатчиликка кўриниш берди - Daryo\n08:17, 07.06.2021 12102\nКим Чен Ин қарийб бир ойдан буён биринчи марта жамоатчиликка кўриниш берди\nШимолий Корея етакчиси Ким Чен Ин 4 июнь, жума куни КХДР Меҳнат партияси Марказий қўмитаси Сиёсий бюросининг 8-чақириқ, биринчи йиғилишида иштирок этди, бу унинг 7 майдан буён биринчи оммавий чиқишидир. Бу ҳақда Кореянинг Марказий телеграф агентлигига таяниб «Korrespondent.net» хабар берди.\nХабарга кўра, йиғилишда Марказий қўмита Сиёсий бюроси президиуми аъзолари, партиянинг Марказий қўмита Сиёсий бюроси аъзолари ва аъзолигига номзодлар иштирок этган.\nЙиғилганлар партия Марказий қўмитасининг пленумини муҳокама қилган. Ким Чен Ин амалдаги вазиятни таҳлил қилиб, биринчи ярим йилликнинг «аниқ» натижаларини сарҳисоб қилиш ва ривожланиш йўналишларини аниқлаштириш учун Марказий қўмита пленумини чақириш кераклигини таъкидлаган. Пленумнинг мавзуси, хусусан, партия Марказий қўмитаси бўлимлари кадрларини қайта тузишдир. Йиғилишда июнь ойининг биринчи ўн кунлигида пленум ўтказишга қарор қилинган.\n«Учрашув давомида Ким Чен Ин кўплаб муаммолар ва чекловларга дуч келаётган давлат лойиҳаларининг ривожланишини юқори баҳолади», — дейилади телеграф хабарида.\nШунингдек, республика раҳбари йиғилиш қатнашчиларини партиянинг етакчилик ролини оширишга, унинг иқтисодиётни барқарорлаштириш ва такомиллаштириш йўлидаги «қатъиятли кураши»ни рағбатлантириш чораларини кўришга чақирган.\nОхирги марта Ким Чен Ин 7 май куни Пхеньянда ўтказилган концертда қатнашган эди. Шимолий Корея раҳбарининг шунча вақт жамоат олдига чиқмаганига оид эҳтимолий сабаблар айтилмаган. Бу унинг 2021 йилда энг узоқ муддат жамоат олдида кўриниш бермагани ҳисобланади.\nБу вақт мобайнида 28 май куни у Сурия президенти Башар Асадга мактуб йўллагани, унда Асадни президентлик лавозимига қайта сайлангани билан табриклагани маълум бўлган.\nКим Чен Иннинг рафиқаси бир йил ичида илк маротаба оммага кўриниш берди\nКХДР ОАВларида 20 кундан бери илк бор Ким Чен Иннинг суратлари пайдо бўлди\nКим Чен Ин 25 кун деганда биринчи марта омма олдида кўриниш берди\n08:09, 18.10.2021 91160\n14:08, 10.10.2021 43924\nИнсонлар хавфсиз маълумот алмашиши учун XXI аср «рақамли қалъа»си — Telegram’ни барпо қилган Павел Дуров ҳақида\n23:54 Бугун 5352\n23:49 Бугун 7979\n23:38 Бугун 5718\n23:17 Бугун 11200\n13:54, 21.10.2021 123965\n18:33, 21.10.2021 79876\n18:13, 21.10.2021 78909\n21:36, 21.10.2021 66735


09 май 2021, Тошкент вақти: 18:02\nКоронавирус беморларини даволаëтган тиббиëт ходимларига мақтовлар ëғдирилаëтган бир пайтда¸ уларга президент ваъда қилган қўшимча тўлов ва рағбат пуллари ҳозиргача берилган эмас.\nЎзбекистон президенти Шавкат Мирзиëевнинг 19 март кунги фармони билан коронавирус инфекцияси тарқалишига қарши курашга жалб этилган тиббиëт ва санитария-эпидемиология тизими ходимлари маошига ойлигининг 6 фоизи миқдорида ҳар кунлик қўшимча тўлов жорий этилган.\nФармонга кўра¸ коронавирус фронтининг олд чизиғида ишлаëтганларга¸ бу қўшимча тўлов ҳар беш кунда берилиши лозим.\nПрезидентнинг 26 март кунги қарори билан эса коронавирусга чалинганлар билан бевосита ишлаëтган тиббиëт ва санитария-эпидемиология хизмати ходимларига ҳар 14 кунлик иши учун қўшимча 5 миллиондан 25 миллион сўмгача рағбат пули тўлаш буюрилган эди.\n13 апрель куни Озодликка боғланган тиббиëт ва санитания-эпидемиология тизими ходимлари фармондан бир ойча¸ қарордан эса¸ 18 кун ўтиб ҳам президент ваъда қилган бу тўловдан асар йўқлигини билдирди.\nФармон ва қарорнинг тўловлар қисми ижроси учун масъул Молия вазирлиги расмийси Озодлик билан суҳбатда ҳозиргача коронавирусга қарши курашаëтган мутахассисларга ваъда қилинган пул берилмаганини эътироф этди.\n“27 мартдан бери касалхонадан чиқмадим...”\nОзодлик билан суҳбатда вилоятлардан бирининг юқумли касалликлар шифохонаси ҳамшираси 27 мартдан бери уйи ва болаларини кўрмасдан¸ коронавирусга чалинган беморларга хизмат кўрсатаëтганини айтди.\nИсми очиқланишини истамаган бу аëл¸ президент фармони ва қарори билан ҳар беш кунда ойлигининг 6 фоизини қўшимча тўлов сифатида олиш¸ 14 кунлик навбатчиликдан кейин эса¸ 10 миллион сўм рағбат пули олиши керак бўлган тиббиëт ходимларидан бири.\nЛекин 13 апрелга қадар ҳамшира аëл на униси¸ на бунисини олган.\n“Кунига камида 12 соат ишлаяпмиз. Касалхонанинг бошқа бўлимидан бизга жой қилиб берган. Врач¸ ҳамшира¸ санитарка ҳаммамиз шу ерда ухлаб¸ шу ерда тураяпмиз. Коронавирус касалларга биз қараяпмиз. Устимизга биттада киядиган замокли уст-бош кийиб¸ кириб-чиқиб юрибмиз олдиларига. Касалхонанинг бўлкаси билан макаронини еяпмиз¸ кўчага кириб-чиқиш умуман мумкинмас. Болаларимни кўрмаганимга мана 20 кунча бўп қолди. Энди янги смена келиб¸ бизни бошқа жойга 14 кунлик карантинга қўяркан. Биздан тест олишди¸ ҳозирча касал чиқмади. Президент қўшимча тўлов деганда хурсанд бўлгандик¸ лекин жим-житлик. Сўрасак¸ келса берамизми?! дейишди¸ холос”.\n"Ҳаëтини хатарга қўйиб ишлаëтганларга меҳнатига яраша ҳақ тўлансин..."\n13 апрель куни Озодликка Вазирлар Маҳкамаси ҳузуридаги Санитария-эпидемиология назорати давлат инспекцияси ходимлари номидан¸ деб ëзилган мурожаат келди.\nЎзларининг “ ушбу синовли кунларда хам нолимай давлатимиз фуқароларининг соғлиги учун кечаю кундуз тиним билмай ишлаëтган”ини таъкидлаган муаллифлар¸ аксар аҳоли уйда қолаëтган бир пайтда¸ инспекция ходимлари ўз соғлиқларини хатарга қўйиб¸ карантинда жойлашган фуқароларнинг уйига бориб¸ карантин қоидаларига риоя этилишини шахсан назорат этаëтганини айтади .\n“Ишчи ходимларнинг ойлик маоши жуда пастлиги, техника билан таъминланмаганлиги сабабли жуда қийинчиликлар юзага келмоқда. Ойлик маош оила тирикчилиги майли, инспекторларнинг кунлик харажатига ҳам етмайдиган ҳолатда. Битта инспекторнинг ойлик маоши 1 350 000 сўмни ташкил қилади¸ холос. Ташкилот ходимларининг давлатимизнинг синовли кунларида тиним билмай ишлашлари учун ойлик маошларимиз шунга яраша бўлишини истардик. Президентимиз коронавирусга қарши курашаëтганларга қўшимча тўлов ваъда қилди¸ лекин биз ҳозиргача унинг бир тийинини кўрганимиз йўқ” ¸ дейилади Озодликка инспекция ходимлари номидан юборилган мурожаатда.\nМолия вазирининг “ЖУДА МУҲИМ” буйруғи ижро этилмади\nЎзбекистон Молия вазири Тимур Ишметов 5 апрель куни имзолаган “ЖУДА МУҲИМ” деб таснифланган хатида коронавирусга қарши курашаëтганларга президент ҳар беш кунда тўлашни буюрган 6 фоизлик қўшимча тўловларнинг кечикаëтгани ва бунинг “ҳақли эътирозларга сабаб бўлаëтгани” ни эътироф этган.\nМолия вазирининг "ЖУДА МУҲИМ" деб таснифланган хатининг 1-саҳифаси\nОзодликка нусхаси тақдим этилган бу хатида Ишметов¸ Молия вазирлиги тизимининг вилоятлардаги раҳбарларидан бу тўловларнинг “зудлик билан тўланишини қатъий таъминлашни” талаб қилган.\nМолия вазирининг "ЖУДА МУҲИМ" деб таснифланган хатининг 2-саҳифаси\nЛекин бу топшириқ берилганидан бир ҳафтадан кўп вақт ўтганига қарамай¸ коронавирусга қарши курашаëтган тиббиëт ва санитария-эпидемиология ходимларига қўшимча тўловлар ажратилмаган.\nМолия вазирлигининг вилоятлардан биридаги мутасаддиси шахси очиқланмаслигини сўраб¸ Озодликка бунинг сабабини қўйидагича изоҳлади.\n“Молия вазирлиги маблағ ажратган¸ пул бор. Фақат орада тушунмовчилик бўп турипти. Вазирлар Маҳкамасининг қарори билан қўшимча тўловларнинг тўланиш тартибига оид Низом тасдиқланиши керак. Ана шу тартиб тасдиқланмай турипти. Тўлаш тартиби йўқ. Молия вазирлиги ўзидан ўзи мана санга пул¸ деб тарқата олмайди. Президент қарорида коронавирус тарқалишига қарши тадбирга жалб қилинганлар¸ дейилган. Кимга тўлаш керак¸ кимга тўламаслик керак? Иш штатида ўтирган ходимлар ҳам ишлаяпти¸ иш штатида йўқлар ҳам¸ биз буйруқ билан бириктирилганмиз¸ деяпти. Кўчада масалан¸ дезинфекторлар юрипти. Улар буйруқ билан бириктирилган. Буларнинг қайсига тўлаб¸ қайсига тўланмайди¸ бунинг жавобгарлиги бор ахир! Шунинг учун Низом чиқсин¸ 2-3 кун ичида тўлаб берамиз”.\nМолия вазирлиги тўлиқ карантинда\n“Молия вазирлиги ходимлари орасидан коронавирусга чалинганлар чиққанидан сўнг¸ вазирлик таг-туги билан карантинга олинди ва бу ҳам тўловларнинг кечикишига сабаб бўлмоқда”¸ деди 13 апрель куни Озодлик гаплашган вазирлик мулозими.\n“Ходимларнинг ичкарида қолгани ичкарида қолди¸ ташқарида қолгани уйида уй карантинида ўтирипти. Эшигининг тагида милиция ўтириб¸ кўчага чиқишгаям қўймаяпти. Шунинг ҳисобигаям тўловларни йўлга қўйиш тўхтаб қолди”.\nМолия вазирлиги расмийси¸ Вазирлар Маҳкамасининг тегишли Низоми йўқлиги¸ қолаверса¸ Молия вазирлиги ходимларининг тўлиғича карантинга олингани президент коронавирусга чалинганларни даволаëтган врач ва ҳамшираларга ваъда қилган рағбат пулини беришни ҳам тўхтатиб турганини айтади.\n“Врачларга 25 миллион¸ ҳамшираларга 15 миллион¸ деган пуллар ҳам ҳали ҳеч кимга берилгани йўқ. Молия вазирлиги заявкага қараб¸ бир ойлик маблағ ажратган 10 триллионлик жамғармадан. Лекин врач ва ҳамширалар ҳалигача бу пулни олгани йўқ”.\nПрезидент коронавирусга қарши курашаëтганларга қўшимча тўловлар ваъда қилди\nПрезидент Шавкат Мирзиëев жорий йил 19 март куни имзолаган "Коронавирус пандемияси даврида аҳоли, иқтисодиёт тармоқлари ва тадбиркорлик субъектларини қўллаб-қувватлашга доир қўшимча чора-тадбирлар тўғрисида" деб номланган 5969-сонли фармон 20 март куни кучга кирди.\nУнга кўра¸ Молия вазирлиги ҳузурида 10 трлн сўм миқдоридаги Инқирозга қарши курашиш жамғармаси ташкил этилди.\nАна шу фармон асосида¸ коронавирус тарқалишига қарши кураш тадбирларига бевосита жалб этилган тиббиëт ва санитария-эпидемиологик ва бошқа хизмат ходимларига айни шу давр учун маошига 6 фоиз миқдорида ҳар кунлик қўшимча тўлов жорий этилган.\nИнқирозга қарши курашиш жамғармасидан ажратиладиган бу қўшимча тўловларнинг ҳар беш кунда тўланиши белгиланган.\nБундан ташқари¸ 26 март куни Мирзиëев “Коронавирус инфекцияси тарқалишига қарши курашишга жалб қилинган тиббиёт ва санитария-эпидемиология хизмати ходимларини қўллаб-қувватлашга оид қўшимча чора-тадбирлар тўғрисида” махсус қарор қабул қилди.\nБу қарорда “коронавирус инфекциясидан зарарланган беморлар билан мулоқотга киришадиган, зарарланган беморлар жойлаштирилган объектларда ҳамда коронавирус инфекциясини аниқлаш лабораторияларида фаолият олиб бораётган тиббиёт, санитария-эпидемиология хизмати ва бошқа ходимларга ҳар 14 кунлик фаолият даври солиқ солинмайдиган махсус қўшимча рағбатлантириш тўлови” белгиланди.\nУнга кўра¸ врачларга – 25 миллион сўм; ҳамшира-лаборантларга –15 миллион сўм; кичик тиббиёт ходимларига – 10 миллион сўм ва бошқа ходимларга – 5 миллион сўм тўлаш топширилди.\nИнқирозга қарши курашиш республика комиссияси раиси Бош вазир Абдулла Ариповга “бир ҳафта муддатда махсус тўловларни олувчи мазкур бандда назарда тутилган тадбирларга жалб қилинган бошқа ходимларнинг қўшимча рўйхатини тасдиқлаш” буюрилди.\nМазкур мақолани ҳозирлаш давомида аниқланишича¸ Вазирлар Маҳкамаси президент фармон ва қарорини ижро этишга асос бўлувчи Низом ва рўйхатни ҳалигача тасдиқламаган.


Отабек Шукуров Лондонда муваффақиятли операция қилинди (Фото)\n17 апрель, 2019, 16:50 820\nТеглар:Ўзбекистон | Отабек Шукуров\nБугун Отабек Шукуровнинг жамоаси БАА миллий чемпионатида "Ал-Айн" жамоасига қарши майдонга тушади.\nЎзбекистон миллий терма жамоаси ва БААнинг "Шаржа" клуби ярим ҳимоячиси Отабек Шукуров шу йилнинг март ойида "China cup-2019" халқаро мусобақасидан ўрин олган Хитойга қарши ўйинда жароҳат олиб, майдонни эрта тарк этганди. Кейинчалик текширувлар натижасида Шукуровнинг болдир суяги пастдан сингани маълум бўлди. "Шаржа" клуби шифокорлари Отабек Шукуровнинг жароҳатини кўздан кечириб, Лондонда операция орқали даволашга қарор қилишганди.\nБугун Отабек Шукуровнинг жамоаси БАА миллий чемпионатида "Ал-Айн" жамоасига қарши майдонга тушади. Мазкур ўйин олдидан Шукуров жамоадошларига омад тилаб, йўллаган видеомурожаати "Шаржа" клубининг ижтимоий тармоқлардаги саҳифаларида эълон қилинди. Видеомурожаатда Шукуров тез орада янада кучлироқ бўлиб майдонга қайтишини айтиб ўтган.\nОтабек Шукуров: Ким ўзига ишонса, пенальтини ўша тепади


01.08.2019 23:09 0 1729\nМустақиллик куни муносабати билан 2019 йил 31 августдан 3 сентябргача республика аҳолиси ва хорижлик сайёҳлар учун барча ички йўналишдаги қатновларга 30% дан 50% гача байрам чегирмалари эълон қилинди.\nиндивидуал йўловчилар учун – 30%;\nсайёҳлик гуруҳлари (5 ва ундан ортиқ киши), лицей ва олий ўқув юртлари, коллеж талабалари, мактаб ўқувчилари, ИИВ, ТВ, ДХХ, ДСҚ, ДБҚ тизимларидаги махсус таълим муассасалари ва бошқа идораларнинг тингловчи ва ўқувчилари учун – 40%;\nоила учун (2 ёки ундан кўп одам, шунингдек, эр ва хотин; эр, хотин ва уларнинг 18 ёшгача бўлган фарзандлари; 18 ёшгача бўлган фарзандини кузатиб борадиган ота-оналар) – 50%;\nнафақахўрлар ва ногиронлар учун – 50%;\n1941-1945 йиллардаги уруш қатнашчилари ва уларга тенглаштирилган, шунингдек, Иккинчи жаҳон уруши давридаги фидокорона меҳнати ва ҳарбий хизмати учун орден ва медаллар билан тақдирланган шахслар учун – 50%;\nЧернобил АЭС фожиаси оқибатларини бартараф этишда иштирок этган фуқароларимиз учун – 50%.\n«Ўзбекистон ҳаво йўллари» чегирмалар


Бу йил Қозоғистонда сармоявий фаоллик кузатилмоқда\n11 Март 11:29\nNUR-SULTAN. Kazinform – 2021 йилнинг 2 ойида Қозоғистоннинг кўплаб ҳудудларида сармоявий фаоллик кузатилмоқда. Бу ҳақда бугун Ҳукумат йиғилишида ҚР Миллий иқтисодиёт вазири Асет Ерғалиев маълум қилди, деб хабар беради Kazinform мухбири.\n«Иқтисодиётнинг кўплаб тармоқларида асосий капиталга инвестициялар жадал ўсиб бормоқда. Инвестицияларнинг сезиларли ўсиши ахборот ва коммуникация - 2,1 баравар, ишлаб чиқариш - 85, транспорт - 56, қишлоқ хўжалиги - 40, савдо - 31, қурилиш - 25 ва кўчмас мулк - 18 фоизни ташкил этди», - деди Вазир.\nУнинг сўзларига кўра, кўплаб ҳудудлар юқори инвестиция фаоллигини намойиш этмоқдалар. Энг юқори кўрсаткичлар Чимкент шаҳрида саноат объектлари ва ишлаб чиқариш объектлари қурилишининг ўсиши, республика аҳамиятига эга автомобил йўлларни реконструкция қилиш ҳисобига Жамбил вилоятида, қуёш электр станциялари ва кўп функционал туристик мажмуа қурилиши ҳисобига Туркистон вилоятида кузатилмоқда.\n1 Давлат раҳбари Қозоғистон халқини Ватан ҳимоячилари куни билан табриклади\n2 Қозоғистонда коронавирусга қарши 1 634 939 киши эмланди\n3 Бугун - Ватан ҳимоячилари куни


Исломда кўп чекловлар мавжуд бўлса-да, жинсий мавзу доим эътиборда. Хотин-қизларга сексуал объект сифатида қаралиши ислом динининг устунларидан бири, десак адашмаймиз. Соч, қўл-оёқлар, қомат… барчаси шаҳват қўзғатувчи унсурлар экани диний суҳбатларнинг бош мавзуси.\nБугун сизга таништирмоқчи бўлганимиз АҚШлик рассом Макан (Макс) Эмади ҳам исломий эротизм мавзусидаги тасвирларни яратади.\nАсли эронлик Эмади ёшлигида оиласи билан Эрондаги 1978 йил инқилобидан сўнг АҚШга кўчиб кетади. Социология ва психиатрия йўналишларида ўқиб, ишлаб, кейинчалик мустақил равишда рассомлик маҳоратини эгаллайди, чизишга бўлган иштиёқ ишқга айланади.\nУнинг картиналарида қора ҳижобга бурканган гўзал аёллар ноз-ишвали нигоҳлар ва эҳтиросли бир мақомда намоён бўлишади.\nМакс Эмади «исломий эротизм» мавзуидаги тўплам ишларини тахминан 2002-2003 йилларда яратиб, уларнинг концепциясини АҚШнинг Ироққа уруш очиши билан боғлайди.\nҒарб оламининг глобализация ва демократия ғоялари тарғиботи остида ўз қадриятларини бошқа ўлкаларга сингдиришга уринганини танқид қилади. Картиналардаги ҳижоб кийган аёлларнинг ўта эҳтиросли ва ярим яланғоч тарзда тасвирланиши абсурд ва нонсенс бўлгани каби глобализациянинг натижалари шундай мантиқсиз, деб билади рассом.\nЭмади Эрондаги диний, аёлларнинг прогрессив фаолиятига бўлган чекловларни киноя орқали картиналарида танқид қилади.\nБир неча йиллар ўтиб унинг «Исломий экстремизм» номли яна бир туркум ишлари пайдо бўлади. Биринчи туркум расмларида АҚШнинг ғалабаси натижасида мусулмон аёлларининг ғарблашуви акс этган бўлса, иккинчи туркумда террорчилар ғалабаси натижасида Ғарб аёлининг ҳижобга кириши тасвирланади.\nБу жараённи тасвирлаш учун рассом Голливуднинг машҳур юлдузлари сиймосидан фойдаланади. Мэрилин Монро, Анжелина Жоли, Меган Фокс, Бритни Спирс ва бошқалар юзига қора ниқоблар ва ҳижоблар тортилади.\nРассом ишларидан бирига «Femme fatale N°-8» номини беради, француз тилидан таржима қилганда «ҳалокатли, кулфат келтирувчи аёл» маъносини беради. Фам фаталь чиройли, ақлли бироқ фожеага сабаб бўлувчи аёллардир. Эмади тасвирлаган аёлларда шу хислатларни кўриш мумкин.\nПровокацион ва шов-шувли бўлишига қарамай, Эмадининг ижоди АҚШда тақиқ остига олинмайди, аксинча, кўргазма ва галереяларда намойиш этилади. Бироқ унинг манзили томон кўплаб таҳдид хатлари, эътироз мурожаатлари бўлган. Фаолиятинг дастлабки йилларида, оилам менинг хавфсизлигим учун жуда қайғуришган, деб эслайди у.\nЭмади ижодига нисбатан танқидлар мавжуд, албатта, баъзилар уни провокацияда айбласа, бошқалари ишлари профессионал чизилмагани ва шов-шув туфайлигина томошабин эътиборига тушганини таъкидлашади.\nҲар қандай ҳолатда Эмади ишлар ўйлашга чорлайди ва, албатта, томошабинни бефарқ қолдирмайди.\ndata-title="Ҳижобдаги сулувлар расмини чизган рассом" data-description="<!-- wp:paragraph --> <p>Исломда кўп чекловлар мавжуд бўлса-да, жинсий мавзу доим эътиборда. Хотин-қизларга сексуал объект сифатида қаралиши ислом динининг устунларидан ..." data-image="https://eltuz.com/wp-content/uploads/2021/02/rasm4298110.jpg" data-url="https://eltuz.com/asosiy-mavzular/216883/" data-services="facebook,odnoklassniki,twitter,telegram" data-counter="ig">


Бой мерос ва анъаналар тараннуми\n8 сентябрь куни пойтахтимизда “O‘zbegim” миллий қадриятлар фестивали ва халқ сайли бўлиб ўтди.\nИстиқлолнинг 26 йили давомида Ўзбекистонимиз, чин маънода, обод мамлакатга айланди.\nБугун Президентимиз Шавкат Мирзиёев раҳнамолигида юртимиз иқтисодий салоҳияти, маънавий-маърифий, ижтимоий-сиёсий имкониятлари нечоғли улкан эканлигини дунёга янада кенгроқ намоён қилаяпти. Инсон манфаатларини таъминлашга қаратилган ислоҳотлар жаҳон ҳамжамияти томонидан юксак эътироф этилмоқда.\nЗеро, Юртбошимизнинг Ўзбекистон Республикаси давлат мустақиллигининг 26 йиллиги муносабати билан Ўзбекистон халқига байрам табригида таъкидланганидек: “Жонажон Ватанимизнинг кўп минг йиллик тарихида янги давр — эркинлик ва озодлик, миллий тикланиш ва тараққиёт даври бошланди. Биз бугун халқимизнинг хоҳиш-иродаси билан танлаб олган, истиқлол йилларида босиб ўтган оғир ва машаққатли, шу билан бирга, ғоят шарафли йўлимизни сарҳисоб қилар эканмиз, тарихан қисқа бир даврда ўз тақдиримизни ўзимиз ҳал этиш, жаҳон ҳамжамиятида муносиб ўрин эгаллаш, миллий давлатчилигимизни, азалий қадрият ва урф-одатларимизни, муқаддас динимизни тиклаш, инсон ҳуқуқ ва эркинликларини таъминлаш борасида улкан ютуқ ва марраларни қўлга киритганимизни фахр билан тилга оламиз”.\nДарҳақиқат, мустақиллик йилларида азалий урф-одатларимиз тикланиб, миллий қадриятларимиз бўй кўрсатди. Халқ сайиллари, Рамазон ҳамда Қурбон ҳайитлари, Наврўз каби байрамларимиз эмин-эркин, кўтаринки руҳда ўтказилаяпти. Мустақиллигимизнинг 26 йиллик шодиёналари шукуҳи давом этаётган айни кунларда юртимиз аҳли яна бир қувончли дамлар суруридан баҳраманд бўлди. Тошкент шаҳрида ташкил қилинган “O‘zbegim” миллий қадриятлар фестивали юртдошларимиз ва хорижлик меҳмонларнинг чинакам байрам сайлига айланди.\nМазкур кенг қамровли фестиваль давлатимиз раҳбари Шавкат Мирзиёевнинг 2017 йил 31 майдаги “Маданият ва санъат соҳасини янада ривожлантириш ва такомиллаштиришга доир чора-тадбирлар тўғрисида”ги қарори ижроси доирасида “Milliy” телеканали ҳамда бир қатор ташкилотлар ҳамкорлигида уюштирилди. Тадбирдан кўзланган асосий мақсад азалий қадриятларимиз, урф-одат ва анъаналаримизни асраб-авайлаш, тарғиб этиш, улар билан халқаро жамоатчиликни яқиндан таништириш, мамлакат сайёҳлик салоҳиятини янада юксалтиришга ҳисса қўшишдан иборат.\nФестивални кўтаринки руҳда ўтказиш учун пойтахтимизнинг Сайилгоҳ кўчаси, “Ўзбекистон” халқаро анжуманлар саройи олдидаги майдон, шунингдек, Марказий банк ёнидаги Халқаро керамика боғи, Матбуотчилар кўчасининг 32-уй майдони, “Болажон” истироҳат боғи, умуман, ўндан ортиқ ҳудудлар байрамона безатилди. Бу жойлар давлат ҳамда жамоат ташкилотлари вакиллари, фан ва маданият намояндалари, театр ҳамда кино актёрлари, чет эллик меҳмонлар, нуроний отахону онахонлар, ёшлар билан гавжум бўлди. Болажонлар турли ўйин қурилмаларида завқу шавққа тўлишди. Санъат усталари, ижрочи ёшларнинг қўшиқлари кўнгилларга хушнудлик улашди.\nТадбирнинг энг ёрқин воқеаси — катта ҳажмдаги ўзбек паловининг тайёрланиши бўлди. Ушбу жараённи бевосита кузатиш ва таомни баҳолаш учун “Guinness World Records” ташкилоти вакиллари ташриф буюрди.\nСайил иштирокчилари турли жойларга ўрнатилган 17 та улкан экран орқали паловнинг тайёрланиш жараёнини томоша қилиш имконига эга бўлишди. Бундан ташқари, “Milliy” телеканали ҳамда “Guinness World Records”нинг “Facebook”даги саҳифаси орқали ҳам мазкур тарихий воқеа бутун дунёга тўғридан-тўғри намойиш этилди.\nМегапаловга, табиийки, рекорд миқдорда масаллиқ сарфланди. Хусусан, 1500 килограмм мол гўшти, 400 килограмм қўй гўшти, 220 килограмм думба, 1900 килограмм гуруч, 2700 килограмм сабзи, 220 килограмм пиёз, 440 литр ўсимлик ёғи, 57 килограмм туз, 100 килограмм нўхат, 190 килограмм майиз, 5 килограмм зира, 1 килограмм зарчава ва 350 литр сув солинди.\nТаом диаметри 4,2 метр, ҳажми деярли 8 минг литр бўлган қозонда пиширилди. Олмалиқ кон-металлургия заводида махсус қуйилган ушбу қозоннинг оғирлиги 7070 килограмм, чуқурлиги 1,5 метр. Қозон жойланган ўчоқ эса 3 тонна оғирликка эга. Капгирларнинг узунлиги 2 метр.\nОш тайёр бўлгач, у махсус электрон тарозида ўлчанди. Бу ҳолатни хорижлик экспертлар ўз ёндафтарчаларига қайд этиб -боришди. Шундан сўнг “Guinness World Records” вакили Ричард Стеннинг ўз хулосасини билдирди.\n— Таом ҳамда қозоннинг умумий вазни қарийб 14450 килограммни ташкил қилди, — деди эксперт. — Паловнинг ҳажми эса 7360 килограммга тенг. Ошни тайёрлаш жараёнида Гиннеснинг рекордлар китоби талабларига тўлиқ риоя этилди. Демак, палов тайёрлаш бўйича жаҳон рекорди ўрнатилди. Бу, албатта, Гиннеснинг рекордлар китобига киритилади. Мазкур муваффақият билан барча ўзбекистонликларни табриклайман.\nФестиваль иштирокчилари Ўзбекистоннинг 50 дан ортиқ энг тажрибали ошпазлари пиширган паловдан татиб кўриш имконига эга бўлишди.\n— Фестиваль ҳақида бир неча кун аввал эшитиб, унда қатнашиш учун атайин пойтахтимизга келдик, бундан жуда хурсандмиз, — дея дил изҳорини баён этади ўзини Наманган вилоятининг Поп туманидан деб таништирган Адиба ая Латипова. — Юртимизнинг ҳар бир гўшаси тобора чирой очиб, замонавий кўриниш касб этаётир. Шундай эзгуликлар бардавом бўлсин, байрамларимиз байрамларга, тўйларимиз тўйларга уланаверсин.\nШу куни “Ўзбекистон” халқаро анжуманлар саройи олдидаги майдонда оқшомга қадар гала-концерт намойиш қилинди. Шунингдек, “Fashion show” модалар кўргазмаси ўтказилди.\n“O‘zbegim” миллий қадриятлар фестивали ва халқ сайли барчага олам-олам қувонч бахш этди.\nТадбирда Ўзбекистон Республикасининг Бош вазири А. Арипов иштирок этди.\nМазкур рукндаги бошқа мақолалар: « Касаба уюшмалари халқаро муносабатларни ривожлантирмоқда\tОна замин саховати »


Пойтахтда «Тошкент немис архитектори нигоҳида» асари тақдимоти ўтказилди – Газета.uz\nПитер Кнох китобхонлар учун китобларга имзо қўймоқда.\nПойтахтда «Тошкент немис архитектори нигоҳида» асари тақдимоти ўтказилди\nАрхитектор Петер Кнох пойтахтнинг 30 та меъморий объекти тўғрисидаги «Тошкент немис архитектори нигоҳида» китоб-фотоальбомини тақдим этди.\nLotinchada 23 май 2019, 13:08 Жамият\nСешанба куни Тошкентдаги Гёта институтида архитектор Петер Кнохнинг «Тошкент немис архитектори нигоҳида» китоб-фотоальбоми тақдимоти ўтказилди. Унда меъморий фотосуратчи Ирина Князева томонидан олинган пойтахтдаги 30 та меъморий объект тасвирлари ҳамда уларга ўзбек, рус ва немис тилларидаги изоҳлар келтирилган.\nКитобни тақдим этаркан, Петер Кнох фотосуратлар 2018 йилнинг ноябрида тасвирга туширилганини қайд этди. «Тошкентга келганимизда, энг қизиқарли объектларни танлаш қанчалик қийин бўлишини тушуниб етдик. Улар сони жуда кўп, бизга қийин бўлди!» — дейди муаллиф.\nАсар тўрт қисмга ажратилган: «Тарихий мерос», «A la Russe услубидаги мустамлакачилик меъморчилиги», «Модернизм асосига ўтиш» ва «XXI асрга ўтиш».\nПетер Кноз тақдимотидан слайд. Тошкентдаги тўрт даврга тегишли объектлар: Романовлар саройи (1889), Кўкалдош мадрасаси (1570), собиқ Пушкин кўчасидаги турар жой (1932) ва Темурийлар тарихи музейи (1996).\n«Тошкент меъморчилиги тарихи икки минг йилдан ошиқроқ тарихга эга. Жуда кам тарихий қурилмаларнинг сақлаб қолинишига кўплаб сабаблар бор», — дея бошланади шаҳар тарихий меросига бағишланган матн. Муаллиф асосий икки сабабни келтириб ўтади: биноларни қуришда доимий равишда синчковлик билан таъмирланмаса, камдан-кам ҳолларда икки-уч авлодга хизмат қилувчи хом ғиштлардан фойдаланиш ҳамда тез-тез содир бўлиб турадиган зилзилалар.\n«Тарихий мерос» бўлимида Хазрати Имом ансамбли (1530, 2007), Кўкалдош мадрасаси (1570) ва Амалий санъат музейи мажмуасининг бир қисми ҳисобланган ички ҳовлига эга Тошкент уйи (1870, 1969) фотосуратлари келтирилган.\n«A la Russe услубидаги мустамлакачилик меъморчилиги» бўлимида эса Романовлар саройи (1889), Россия Давлат банки бўлими (1898), насроний черковлар (Кафедрал черков, 1877−1879, 1958−1960, 1996, Евангел-лютеран черкови, 1896−1899, Рим-католик черкови, 1912, 1993−2000) санаб ўтилган.\nТақдимотдан слайд. Собиқ Пушкин кўчасидаги турар жой ва Бруно Тата лойиҳалаштирган Берлиндаги турар жой қиёси.\nИккинчи қисмда Тўқимачилик комбинати шифохонаси (1936), Тўқимачилар маданият саройи (1940), Алишер Навоий номидаги Катта театр (1939−1947), Ташкент курантлари (1947) ва собиқ «Тошкент» меҳмонхонаси (1956−1958) келтириб ўтилган.\nМодернизм даврида эса Концертлар ва кинонамойишлар ўтказиш санъат саройи (1962−1964) ва Ўзбекистон тарихи музейи/Ленин номидаги Марказий музейнинг собиқ филиали (1970) фотосуратлари тақдим этилган.\nФотоальбомдан «Ўзбекистон» меҳмонхонаси (1974), Олимпия шон-шуҳрати музейи (1976), Цирк (1976), «Мовий гумбазлар» кафеси (1970), Тошкент метрополитени, «Чорсу» бозори (1980), Халқлар дўстлиги саройи (1979−1981), «Марварид» галерея уйи (1985) ва «МТС-Ўзбекистон"нинг собиқ биноси (Давлат лойиҳа институти №4, 1985) фотосуратлари ҳам ўрин олган.\nСўнгги қисмда — «XXI асрга ўтиш» — Темурийлар тарихи музейи (1996), Болалар ижодиёт уйи (2006), Халқаро форумлар саройи (2009), Milliy стадиони (2009−2012) ва «Феличита» турар жой мажмуаси (2016−2018) ўрин олган.\nАльбомда ҳозирда қурилаётган Tashkent City марказига бағишланган қисм ҳам мавжуд. Муаллиф Халқаро ишбилармонлик маркази бошланғич манбасини Москва ёки Париждан изламаслик кераклигини таъкидлаб ўтади.\nПетер Кнох Берликдаги «Спектрум» компаниялар гуруҳини бошқаради. «Спектрум» Tashkent City мастер-план ва ҳудудларни ободонлаштириш бўйича лойиҳа ечимларини ишлаб чиқишга жалб қилинган.\n«Биз бугун замонавий шаҳарларда Тошкент учун ҳам аҳамиятли ҳисобланган айни шу шаҳарнинг ўзига хослиги, иншоотларнинг бетакрорлигини эҳтиёткорлик билан сақлаб қолиш нақадар муҳим эканини кўрмоқдамиз. Айни вақтда тарихий бинога янги ҳаёт бағишлаган ҳолда эҳтиёткорлик билан унга янги вазифаларни юклаш ҳам муҳим. Бу замонавий урбанистлар, архитекторлар, муҳандисларнинг вазифаси. Бундай мураккаб вазифаларни ҳал этишда уларга лойиҳалаштириш ва қурилишда рақамли технологиялардан фойдаланиш ёрдамга келади», — дейилади компания хабарида.


Солиҳий: Қўлга олинган эронликлар зиёратчилар эди, холос\n24 январ 2021, Тошкент вақти: 21:05\nЭрон ташқи ишлар вазири Али Акбар Солиҳий\nЭрон ташқи ишлар вазири Али Акбар Солиҳийнинг чоршанба кунги баёнотига кўра, суриялик исёнчилар томонидан ўғрилаб кетилган 48 эронликнинг бир гуруҳи Эрон исломий инқилоби посбонлари қўшинининг истеъфодаги аъзолари ҳамда истеъфодаги ҳарбий хизматчилардир.\nСолиҳий баёнотига таяниб Эроннинг ISNA агентлигининг хабар қилишича, шанба куни ўғирланган 48 эронлик Дамашққа диний зиёрат қилиш учун борган эди.\nЭрон ташқи ишлар вазирининг баёноти у Анқара сафаридан қайтгач янгради.\nТуркия пойтахтида Солиҳий сешанба куни бу мамлакат ташқи ишлар вазири Аҳмад Довудўғли билан учрашди.\nУчрашувда исёнчилар томонидан ўғирланган Эрон фуқароларидан иборат катта гуруҳ тақдири муҳокама қилинди.\nАли Акбар Солиҳий мазкур масала ечимига кўмак кўрсатишини сўраб Туркия ва Қатарга мурожаат қилган.\nЭрон ва Туркиянинг Суриядаги можарога ёндошуви икки хилдир.\nТуркия раҳбарияти Башар Асад режимини бир неча бор кескин танқид қилган, Сурия мухолифатининг баъзи етакчилари Туркияда истиқомат қилиб турибди.\nЭрон эса, аксинча, расмий Дамашқнинг энг яқин иттифоқчиси ҳисобланади.


Москва биржасида доллар курси 2015 йилнинг ноябридан буён илк бор 64 рублдан пастга тушди\n16:36 / 29.04.2016\nМосква биржасидаги савдоларда доллар курси ўтган йил ноябрининг бошидан буён биринчи марта 64 рублдан пастга тушди. Маҳаллий вақт билан соат 14:05да 1 доллар 46 копейкага арзонлаб, 63,98 рублга тенглашгани қайд этилди. Охирги марта бундай курс 2015 йилнинг ноябри охирида кузатилган эди.\n1 евро нархи эса 51 копейкага тушиб, 72,978 рублни ташкил қилмоқда.\n29 апрель куни Brent нефти нархи яна кўтарила бошлади ва баррелига 47,52 долларга етди.\nНью-Йорк товар биржасидаги савдолар чоғида WTI туридаги нефтнинг июнь фючерслари 0,09 долларга кўтарилган (0,20 фоиз) ва бир баррели учун 45,42 долларни ташкил этган.\nЎтган ҳафта якунлари бўйича АҚШда нефть қазиб олиш ҳажми 0,2 фоизга, суткасига 8,938 миллион баррелгача пасайган. Бу 2014 йил октябридан бери энг паст кўрсаткич ҳисобланади. Экспертлар мазкур ҳолат нефть нархи кўтарилишига туртки бериши мумкинлигини тахмин қилмоқда.


Ўзбекистонда иккита янги телеканал иш бошлади / Ўзбекистон янгиликлари, энг сўнгги хабарлар\nЎзбекистонда иккита янги телеканал иш бошлади\n15 ноябр 2013, 10:15 1630 кўрилди\nРақамли телекўрсатувларга техник ва технологик жиҳатдан ўтиш бўйича Давлат дастурини амалга ошириш доирасида Ўзбекистон Республикасида кўрсатувларни эфирга узатишнинг янги форматига босқичма-босқич ўтиш жараёни кечмоқда.\nЖумладан, Ўзбекистон МТРК 14 ноябр куни соат 17:00 дан бошлаб иккита янги телеканални тест-синов тариқасида эфирга узатишни бошлади. "Ёшлар" телеканали қошида шакллантирилган «Кинотеатр» телеканали мамлакатимиз ва хорижда яратилган тўлиқ метражли, қисқа метражли, бадиий ва ҳужжатли филмлар ҳамда тарбиявий ва марифий йўналишдаги спектаклларни намойиш этишга мўлжалланган.\n«Тошкент» телеканали қошида ташкил этилган «Наво» телеканали эса томошабинларни мумтоз, халқ мусиқа асарлари, замонавий ва эстрада, шу жумладан, хорижий мусиқалар билан таништиради.Ҳар иккала телеканал дастлаб 6 соатдан эфирга чиқади. Кейинчалик эфир вақтини узайтириш кўзда тутилган. Яна бир ойдан кейин эса "O`zbekiston" телеканали қошида «Оилавий», "Маданият ва мaърифат" телеканали қошида эса "Ҳудуд" каналлари ишга тушади.


Қозоғистон БМТ қарорига зид равишда ўзбекистонликни экстрадиция қилди - BBC Uzbek - O'zbekiston\nҚозоғистон БМТ қарорига зид равишда ўзбекистонликни экстрадиция қилди\nСўнгги янгиланиш 13 март 2013 - 13:48 GMT\nҚозоғистон ўзбекистонлик қочқинни топшириш билан халқаро мажбуриятларини бузган\nҚозоғистон қарийб бир йилдан бери ҳибсхонада ушлаб турилган ўзбекистонлик қочқинни Тошкентга топширган.\nСал аввалроқ БМТнинг инсон ҳуқуқлари бўйича Олий комиссарлиги бошқармаси Ҳайрулло Турсуновнинг шикояти кўриб чиқилмагунча, уни Қозоғистонда ушлаб туриш ҳақида мактуб юборган эди.\nБу билан Қозоғистон иккинчи марта қочқинлар ҳуқуқлари борасида ўзи имзолаган халқаро конвенцияларни бузмоқда.\nХайрулло Турсуновнинг Тошкентга бериб юборилгани ҳақида jarayon.com саҳифаси маълум қилди.\nСайтда айтилишича, 13 март куни эрталаб соат 10:15 Олма ота - Тошкент йўналиши бўйича учган учоқда Турсунов ватанига қайтарилган.\nҚозоғистон ҳукумати ушбу хабарни инкор ҳам қилмади, тасдиқламади ҳам.\nШу йилнинг 28 февраль куни БМТнинг инсон ҳуқуқлари бўйича Олий комиссарлиги бошқармаси Турсуновнинг иши бўйича Қозоғистон ҳукуматига мурожаат билан чиққан эди.\nБМТ бошқармаси Турсуновнинг шикояти Қийноқларга қарши қўмитада 6 ой давомида кўриб чиқилмагунча, уни Ўзбекистонга бериб юбормаслик ҳақида сўраган эди.\nҚозоғистон инсон ҳуқуқлари бюроси юристи Денис Живага Қозоғистон ўзи имзо чеккан ковенцияга амал қилиб бошпана изловчини юбормай туриши керак бўлганини айтади.\n"Қозоғистон қийноқларга тўғрисидаги конвенцияга имзо чекканидан сўнг ва БМТнинг қийноқларга қарши қўмитасидан ушбу фуқаронинг иши кўриб чиқилаётгани ҳақида мактуб келганидан сўнг ушбу текширувнинг якунланишини кутиб туриши керак эди. Уни экстрадиция қилмаслиги лозим эди", - дейди Денис Живага.\nҲайрулло Турсунов 2012 йилнинг апрелида Ақтўбеда қўлга олинган ва вақтинчалик тергов изоляторида сақланган.\nЎзбекистон томони уни конституцион тузимга тажоввуз қилиш, терроризм, Туркистон Исломий Ҳаракатига аъзолик ва Олма-ота шаҳрида жиноий диний жамоатда фаолият юритишда айблаб қидирувга берган.\nҚозоғистон ҳукумати диний қарашлари учун таъқибдан қочган ўзбекистонлик бошпана изловчиларнинг 29 нафарини бир йиллик ҳибсда ушлаб туриши ортидан 2011 йилнинг июнь ойида Ўзбекистонга топширган эди.\nҚозоғистондаги қочқинларни ҳимоя қилиш қўмитаси аъзоси, сиёсатшунос Камолиддин Раббимов мусулмонларнинг халқаро ҳамжамият томонидан таъқиқларга қарамасдан Ўзбекистонга бериб юборилишини Қозоғистонда Ислом динига ва унга амал қилувчиларга нисбатан муносабатнинг ўзгаргани билан боғлайди.\n"Кейинги 4-5 йил ичида Қозоғистондаги сиёсий элитанинг дин тўғрисидаги тафаккури ўзгарди. Унгача анча мўътадил муносабатда бўлган Қозоғистон ҳукумати Ўзбекистоннинг йўлини тута бошлади ва жамиятнинг диндорлик даражасини қаттиқ назорат қилиш керак деган хулосага келди", - дейди жаноб Раббимов.\n38 ёшли Хайрулло Турсунов муқаддам Ўзбекистонда судланган, аммо 2005 йилнинг феврал ойида амнистия қилинган.\nБироқ, 2009 йилнинг август ойида маҳкама қарори билан қисқа муддатга яна ҳибсга олинган. Унинг шикоятида айтилишича, унда уни ҳибсда ушлаб турган Миллий Хавфсизлик Хизмати ходимлари қийноқлар қўллаб, ҳуқуқ ҳимоячиси Ғайбулла Жалиловни топиб беришни талаб қилишган.\nТурсунов 2009 йили ҳибсдан чиқиши билан Россияга қочган. Кейинчалик Ўзбекистондан қочиб чиқишга мажбур бўлган турмуш ўртоғи Нодира Бўриева ва фарзандлари билан бирлашиш учун Олма-ота шаҳрига келиб БМТдан қочқинлик мақомини сўраган. Бироқ, БМТ ва Қозоғистон Миграция полицияси уларнинг аризасини рад қилган.\nТурсуновнинг турмуш ўртоғи учинчи бир давлатга чиқиб кетгани айтилади.


БМТ минтақавий маркази директори Наталья Герман: “Инсон ҳуқуқлари муҳофазасида аёлларнинг таълим олиши, зўравонликдан ҳимояланишига эътибор қаратиш зарур” – nuqtai nazar\nБМТ минтақавий маркази директори Наталья Герман: “Инсон ҳуқуқлари муҳофазасида аёлларнинг таълим олиши, зўравонликдан ҳимояланишига эътибор қаратиш зарур”\n23.11.2018 Изоҳлар, Инсон ҳуқуқлари947\nИнсон ҳуқуқларини ҳимоя қилишда кўпроқ аёлларнинг таълим олиши, сиёсий ҳаётдаги иштироки, зўравонликдан ҳимояланишига эътибор қаратиш зарур. Марказий Осиёда превентив дипломатия бўйича БМТ минтақавий маркази директори Наталья Герман 22 ноябрь куни Самарқандда инсон ҳуқуқларига бағишланган Осиё форумида шундай баёнот берди.\n“Инсон ҳуқуқлари таъминланишида хотин-қизлар билан боғлиқ муаммолар муҳим ўрин тутади, – деди Наталья Герман. – Аёлларга сифатли ва замонавий таълим бериш ва мутахассис сифатида тайёрлашдан ташқари уларнинг бандлигини таъминлаш ҳам бугунги кунда долзарб масала ҳисобланади. Зўрлик ишлатишдан жабр кўрган шахсларни реабилитация қилиш ва мослаштириш, аёллар ўртасида ўз жонига қасд қилишнинг олдини олиш борасида ҳам олдимизда катта вазифалар турибди”.\nИнсон ҳуқуқлари декларациясининг 70 йиллиги муносабати билан ўтказилаётган мазкур форум ишини Инсон ҳуқуқлари бўйича Ўзбекистон Республикаси миллий маркази директори Акмал Саидов олиб борди. Олий Мажлис Сенати раиси Ниғматтила Йўлдошев Ўзбекистон Президенти Шавкат Мирзиёевнинг форум қатнашчиларига табриги ва мурожаатини ўқиб эшиттирди.\nПрезидентнинг мурожаатида дунёда қуролли можаролар, ўзаро ишончнинг йўқолиши ва чуқурлашаётган зиддиятлар, этник ва миллатлараро келишмовчиликлар ҳамда бошқа умумбашарий таҳдид, чақирувлар тилга олинган. 70 йил муқаддам қабул қилинган инсон ҳуқуқлари умумжаҳон декларацияси демократия ва инсонпарварлик тамойилларининг мустаҳкамланишида янги имкониятлар очгани ҳам мурожаатда таҳлил қилинган.\nШундан сўнг БМТ бош котиби Антониу Гутерришнинг анжуман қатнашчиларига видеомурожаати намойиш этилди.\n“Инсонлар турли миллатга, турфа эътиқодга, турли насабга мансуб бўлиши мумкин, аммо ҳуқуқ ва эркинлик борасида улар тенгдир, – дейди БМТ бош котиби ўринбосари, БМТнинг Женевадаги бўлими бош директори Майкл Мёллер. – Бу ҳақиқатни қарор топтириш учун Инсон ҳуқуқлари декларацияси асос бўлади”.\nЕвропада хавфсизлик ва ҳамкорлик ташкилотининг демократик институтлар ва инсон ҳуқуқлари бўйича бюроси директори Ингибёрг Солрун Гисладоттирнинг фикрича, демократия ва инсон ҳуқуқларини ҳимоя қилиш осон иш эмас, шу жараёнда жуда эътиборли бўлиш талаб этилади.\n“Бунда ҳамкорлик жуда муҳим, – деди у. – Инсон ҳуқуқлари бўйича Осиё форумининг Ўзбекистонда ўтказилишини ушбу мамлакатда инсон ҳуқуқлари бўйича катта ислоҳотлар амалга оширилаётгани билан боғлаш мумкин. Адолатнинг ўрнатилиши, фуқаролар манфаатининг устуворлиги минтақадаги хавфсизликни таъминлашга ижобий таъсир кўрсатиши муқаррар”.\nФорум иштирокчилари Парламентлараро иттифоқ бош котиби Мартин Чунгонганинг ҳам видеомурожаатини тинглашди.\nЕвропа хавфсизлик ва ҳамкорлик ташкилоти Парламент ассамблеяси президенти Георгий Церетели бўлиб ўтаётган Осиё форуми тарихий аҳамият касб этишига урғу берди. Очиқлик ва эркинлик шамоллари эсаётган Осиё мамлакатларида инсон ҳуқуқлари таъминланиши бўйича янги қадамлар ташланишига умид билдирди.\nФорум доирасида секцияларга бўлиниб, ялпи йиғилишлар ўтказилди. Дастлаб “Инсон ҳуқуқлари умумжаҳон декларацияси мероси – универсаллик ва инсон ҳуқуқлари” мавзусидаги биринчи ялпи йиғилиши ўтказилди. Унга Олий Мажлис Сенати раисининг биринчи ўринбосари Содиқ Сафоев модераторлик қилди.\n“Инсон ҳуқуқлари – барқарор ривожланиш мақсадларини таъминлаш учун асос” мавзусидаги иккинчи ялпи йиғилишни Ўзбекистон бош вазирининг ўринбосари Азиз Абдуҳакимов олиб борди.\nИккинчи ялпи йиғилиши учта мавзули ишчи гуруҳга бўлинган ҳолда иш олиб борди. Мазкур йиғилишларда Бош вазир ўринбосари, Хотин-қизлар қўмитаси раиси Танзила Норбоева, Олий Мажлис Сенати раиси ўринбосари Светлана Ортиқова, Адлия вазири Руслан Давлетовлар модераторлик қилди.\n“Инсон ҳуқуқлари соҳасидаги таълим: инновация ва янги талаблар” мавзусидаги учинчи ялпи йиғилишга ЕХҲТ демократик институтлар ва инсон ҳуқуқлари бўйича бюроси демократлаштириш масалалари департаменти бошлиғи Марчин Валецки модераторлик қилди.


iPhone X муаммоларидан жабр тортган фақатгина Apple эмас... - Terabayt.Uz\niPhone X муаммоларидан жабр тортган фақатгина Apple эмас...\nApple’нинг сўнгги флагманидаги учраётган хатоликлар нафақат купертинолик гигантнинг ўзига, балки унинг ҳамкорларига ҳам жиддий таъсир кўрсатмоқда. Бу ҳақда Bloomberg нашри хабар берган.\nЖумладан, кўпроқ Foxconn номи билан машҳур бўлган Hon Hai Precision Industry ўз даромадининг кейинги ўн йил ичидаги энг катта пасайиши кузатилганини маълум қилган. Бу молиявий зарар купертинолик гигантнинг iPhone X флагмани ишлаб чиқарилишидаги етишмовчиликлар билан боғлиқ.\nHon Hai Precision Industry ҳисоботига кўра, жорий йилнинг учинчи чорагида унинг даромади 696 миллион долларгача тушган. Ўтган йилнинг шу давридаги 1,09 миллиард доллар миқдоридаги даромадга солиштирсак, Foxconn фойдаси 39 фоизга пасайиб кетганига гувоҳ бўламиз. Бу – 2008 йилнинг сўнгги чорагидан бери компания даромадининг энг йирик пасайишидир.\nМаълумки, Foxconn – «юбилей айфони»нинг ягона йиғувчисидир. Тайванлик бу компания бизнесининг ярмидан кўпи айнан Apple билан боғлиқ. Мазкур флагманнинг бутловчи қисмлари етишмаслиги сабабли, компания даромаднинг сақланиши учун етарли миқдорда iPhone X йиға олмаган. Асосий муаммолар OLED-дисплей етишмовчилиги ҳамда Face ID модулларини тайёрлашнинг техник жараёни билан боғлиқ бўлган.\nЎҚИНГ: Apple илк партияда рекорд миқдорда кам iPhone X жўнатди\n#Foxconn #даромад #смартфонлар #хабарлар #Face ID #Apple iPhone X


«Ижарадаги ғалаба» ёхуд «Пахтакор» учун 6 очко нақдми? | Футбол хабарлари | Яндекс Дзен\nШунча йил ўрганиб қолганимиз Олий лиганинг кушандаси бўлган Суперлиганинг 7-тури ортда қолмоқда. Бугун яна иккита ўйин бўлади, аммо ўша ўйинлар ўтмасиданоқ бир нарсани ишонч билан айтиш мумкин - Суперлига ҳақиқатан ҳам супер чиқиб қолди. Бунақа "камбэк"ларни илгари фақат Европа футболида кўрардик. Ўтган турда "Сўғдиёна" бошлаб берган ишни кеча "Бухоро" ва "Навбаҳор" давом эттирди. Бўларканей! Тоза ўйнаб ҳам "камбек" қилса бўларкан!\nИлгари бунақаси фақат Европада бор эди. ЎФФ бир айланиб ЎФАга айлангандан сўнг футболимиз ҳам анча тозаланиб қолди. Келишилган ўйин ва нохолис ҳакамлик ортда қолгани рост бўлсин. Бу иллатлар футболимизни роса бўғиб қўйганди. Кўрдик, клублар тоза ўйнаса, ҳакамлар жамоалар қўлига қарамасдан, тоза ишласа нималар бўлишини. Бу томонлама ЎФА ва ПФЛга гап-сўз бўлиши мумкин эмас. Энди улардан талаб қилинадиган яна бир иш қолди. Ижара масаласи. Ҳа, гап айланиб яна ўша "Пахтакор"га бориб тақалади.\nСуперлиганинг 7-турида "Металлург" ўз майдонида "Пахтакор"ни қабул қилгани ва 0:5 ҳисобида мағлубиятга учраганини айтмасам ҳам яхши биласиз. Учрайди ҳам-да! "Пахтакор"нинг 5 футболчиси "Металлург"га ижарага берилган - Забихилло Ўринбоев, Акбар Исматуллаев, Суҳроб Нуруллоев, Аббос Отахонов ва Жавоҳир Соҳибов. Икки ўртадаги келишувга кўра улар майдонга тушмади. Мен эса бу ҳақида шундай дейман - ундан кўра ўйинни ўтказмаган маъқул эди. Ўшанда "Металлург"га 0:3 ҳисобида техник мағлубият ёзилган бўларди. Бу эса 0:5 дан кўра яхшироқ. Бир баҳона топса бўларди. Чироқни ўчириб қўйишсин, тамом-вассалом...\nНоми юқорида келтирилган 5 футболчи "Металлург"нинг асоси. Модомики бу футболчилар "Пахтакор"га қарши жавоб ўйинида ҳам майдонга тушмаса, "шерлар" яна 3 очкони тортинмасдан ўз ҳисобига ёзиб қўяверсин. Демак, клуб мавсумни +6 очко билан бошлаган бўлиб чиқади. Бу ёғи энди ҳар кимнинг ўз виждонига ҳавола. У ёғини сўрасангиз, "Металлург" дастлабки икки даврани кучли олтиликда якунлай олса, "Пахтакор" билан бир йилда 4 марта ўйнайди. Ҳисоб-китоб қаёққа қараб кетганини тушундингиз. Эҳтимолий "плюс"лар сони 12 очкога бориб тақалди. Шунда ҳам Суперлигада ким чемпион бўлишига шубҳангиз борми?\nАслида бу амалиётдан бошқа клублар ҳам фойдаланади. Аммо уларнинг таъсир доираси бу қадар кенг эмас. Чунки бошқа ҳеч бир клубнинг бир йўла беш нафар асосий футболчиси бошқа жамоадан ижарага олинмаган. Эътиборли томони, Ўринбоев, Соҳибов, Отахонов, Исматуллаев ва Нуруллоевлар фақат "Пахтакор"га қарши ўйнай олмайди. Чемпионликка даъвогар бўлган бошқа жамоаларга қарши эса бор кучи билан ҳаракат қилиши турган гап. Тарози палласи қай томонга яна-да оғиб бораётганини айтиб ўтирмаймиз.\nМақола бошида Суперлиганинг обдон мақтовини келтирдик. Аммо "ижарадаги ўйинлар"га ҳозирдан барҳам берилмайдиган бўлса, "Бунёдкор" ва "Насаф" ҳам ўзига "фарм-клуб" тайёрлаб олсин. Ўшанда адолат бўлади. Аммо савия... Суперлига қолиб ўзимизнинг олдинги "тошойнамиз" - Олий лигани қидириб юрмасак бўлгани.\nИжарага бердингми, мард бўл! Акс-ҳолда ўн марта чемпион бўлсанг ҳам барибир мухлис тан олмайди. Бир вақтлар 35 минг мухлис бир варакайига "Пахтакор", дея ҳайқирганини эшитган одам сифатида айтаман, бу кетишда аввалги "Пахтакор"ни қайтишига анча бор. Қайтса агар...\nФото манбаси: pakhtakor.uz


10 июнь куни Ўзбекистонда содир бўлган энг муҳим хабарлар дайжести – Газета.uz\nШавкат Мирзиёевнинг Тожикистонга ташрифи, Ўзбекистонга олиб келинган ваксиналар, автобуслар иштирокидаги ЙТҲлар статистикаси, Жасур Умировнинг озод этилиши, 15 млн сўмга ручка харид қилиниши — «Газета.uz»нинг 10 июндаги энг муҳим хабарлари дайжестида.\n10 июн 2021, 20:30 Сиёсат Жамият\nЎзбекистонга Россиядан «Спутник V» вакцинасининг навбатдаги 70 минг дозалик 2-компоненти олиб келинди. 1 июнь куни «Спутник V» вакцинасининг 70 минг дозалик 1-компоненти келтирилган эди.\nЎзбек-хитой олимлари ҳаммуаллифлигидаги ZF-UZ-VAC2001 вакцинасининг яна 1 миллион дозада Ўзбекистонга олиб келинди.\nХонанда Жасур Умировга нисбатан чиқарилган озодликдан маҳрум қилиш жазоси озодликни чеклаш жазосига ўзгартирилди. У 2 февраль куни вояга етмаган қизни зўрлагани сабаб 5 йилга қамалган эди.\n«Халқаро нуфузга лойиқ бўлиши шарт, дея ҳисобланади». Мудофаа вазирлиги 30 млнлик ручкалар ҳақида\nМудофаа вазирлиги 30 млн сўмга иккита премиум тоифадаги олтин ручкалар хариди бўйича муносабат билдирди. Унда айтилишича, вазирликнинг канцелярия жиҳозларини янгилашга эҳтиёж пайдо бўлган. «Халқаро тадбирларда Ўзбекистон расмий вакиллари томонидан фойдаланиш учун қўлланиладиган ашёлар халқаро нуфузга лойиқ даражада бўлиши шарт, дея ҳисобланади», дейилади вазирлик хабарида.\nЎзбекистон Хатлон вилоятида 250 ўринли замонавий шифохона, Тожикистон эса Самарқанд вилоятида 640 ўқувчига мўлжалланган мактаб қуриб берди. Шавкат Мирзиёев Тожикистонга ташрифида давомида ҳамкасби Эмомали Раҳмон билан рамзий тугмани босиб, уларнинг фаолиятига старт берди.


Бу жараён, аввало, фуқароларимизнинг энг муҳим ижтимоий-сиёсий масалаларни муҳокама қилиш ва ҳал этишда қатнашишга интилиши кучли эканини, турли касб, ёш, -миллат вакилларида Ўзбекистоннинг барқарор ривожланишидан манфаатдорлик туйғуси юксаклигини кўрсатди. Норматив-ҳуқуқий ҳужжатлар таъсирини баҳолаш тизими порталига келиб тушган 1 минг 300 дан ортиқ фикр-мулоҳазалар, шунингдек, бевосита давлат идораларига юборилган таклифлар, ижтимоий тармоқларда кечган қизғин муҳокамаларни ўрганиш одамларнинг жамият ҳаётининг турли жабҳаларига доир фикрларини баҳолаш, долзарб масалаларни ҳал қилиш бўйича оқилона ва амалий ечимларни топиш имконини берди. “Танқид амалий таклиф билан гўзал” — айнан шу тамойил барча бўғиндаги муҳокамаларда муҳим мезонга айланди.\nБу саъй-ҳаракатлар Ҳаракат стратегияси лойиҳасини одамларнинг реал эҳтиёжларини акс эттирадиган қоидалар билан тўлдиришга, айни пайтда жамиятдаги кайфиятни, аҳолининг орзу-истаклари, аниқ муаммоларини аниқлашга, фуқаролик жамияти равнақини намойиш этишга замин яратди.\nЎзбекистон электрон оммавий ахборот воситалари миллий ассоциацияси, парламент палаталари ҳамда бошқа ташкилотлар томонидан ташкил этилган медиа-майдондан -ташқари, барча оммавий ахборот воситаларида, хусусан, 25 та марказий нашр, шу жумладан, “Халқ сўзи” ва “Народное слово” газеталарида, ҳудудий босма ОАВларда, мамлакатимизнинг 24 та, хорижнинг 9 та веб-ресурсида, 16 та етакчи телеканал ҳамда 6 та радиоканалда қизғин муҳокамалар олиб борилди. Ҳаракат стратегияси лойиҳаси қоидалари ижтимоий тармоқлар фойдаланувчиларининг ҳам асосий мавзусига айланди.\nТаъкидлаш керакки, фуқаролар ижтимоий-иқтисодий муаммоларни ўз кундалик ҳаёти мисолида билади, қабул қилинаётган қонунлар, давлат дастурлари таъсирини рўй бераётган ўзгариш ва янгиланишлар орқали теран англаб етади. Шу маънода, Ҳаракат стратегиясининг жамоатчилик муҳокамасига ҳавола қилинганини кўпчилик тўпланиб қолган оғриқли муаммолар ҳақида очиқ ва эркин фикр алмашиш учун қулай имконият сифатида баҳолади. Аксарият келиб тушган таклифлар қабул қилингани ёки фойдали ахборот сифатида инобатга олингани қувонарли, албатта.\nБаҳс-мунозараларда давлат органлари фаолиятининг очиқлигини, давлат хизматлари шаффофлигини ва сифатини кучайтириш таклиф этилди. “Электрон ҳукумат” тизими салоҳиятидан тўлиқ фойдаланиш бўйича салмоқли фикрлар билдирилди. Бу аҳолининг хабардорлигини оширишга, пировардида уларнинг фаоллигига замин яратиб, жамиятда боқимандалик кайфиятини йўқотишга, одамларни барча давлат ишида бевосита иштирок этишга ундайди. Хусусан, “фуқаролардан бошқа давлат органлари ёки хўжалик субъектларидан бериладиган маълумотномаларни талаб қилишни тақиқлаш, уларни давлат органлари ўзаро сўрови асосида, жумладан, электрон ахборот алмашинуви -орқали олиш тизимини яратиш” таклиф этилди.\nСудларнинг чинакам мустақиллигини таъминлаш ҳамда фуқаролар ҳуқуқий маданиятини юксалтириш бўйича белгиланган чора-тадбирлар муҳокама иштирокчилари томонидан кенг қўллаб-қувватланмоқда. Изоҳларда суд органларига бўлган ишончни ошириш зарурлиги кўрсатиб ўтилди. Аҳоли, айниқса, тадбиркорлар учун бепул юридик хизматлар тизимини ривожлантириш сўралмоқда. Электрон судлов -амалиётини жорий қилишни якунига етказиш, фуқаролар учун суд жараёнларининг очиқлигини таъминлаш бўйича аниқ таклифлар илгари сурилди.\nҲаракат стратегиясининг иқтисодиётни ривожлантириш ва либераллаштиришнинг устувор йўналишлари бўйича муҳокамалар шуни кўрсатдики, Ўзбекистон халқи таклиф қилинаётган ислоҳотларни тўлиқ қўллаб-қувватламоқда ҳамда ушбу соҳа истиқболини кичик бизнес ва хусусий тадбиркорлик ривожини фаол рағбатлантиришда кўрмоқда. Аммо тадбиркорларнинг эркин фаолият кўрсатишида мавжуд тўсиқларни бартараф этиш бўйича амалга оширилган қатъий чора-тадбирларга қарамасдан, жамоатчилик фикри қатор муаммолар, жумладан, бюрократик сансалорликлар кузатилаётганини кўрсатаяпти. Масалан, назорат органлари билан муносабатларда тадбиркорлар манфаатлари устуворлиги ҳали ҳам таъминланаётгани йўқ. “Кенг аҳоли қатлами имкониятларини фаоллаштириш учун барча чорани ишга солиш керак. Тадбиркорга эркинликлар бериш мамлакат иқтисодиётини кўтаради!” дейишмоқда ишбилармонлар.\nАхборот-коммуникация технологияларини жадал ривожлантириш, интеллектуал қурилмалар ва интернет-сервисларни кенг жорий қилиш, ижтимоий муассасаларни -замонавий воситалар билан жиҳозлаш, уларни тармоқ инфратузилмаларига интеграция қилиш ва улаш, ахборот технологияларини бизнес бошқарувига татбиқ этиш, давлат секторини автоматлаштириш, алоқа операторлари ва рақамли телевидение провайдерлари хизматларини кенгайтириш ва равнақ топтириш, маҳаллий ахборот технологиялари, дастурий таъминот маҳсулотлари ишлаб чиқаришни кўпайтириш учун қулай муҳит яратиш юзасидан амалий таклифлар, фикр-мулоҳазалар билдирилди. Фуқароларимиз буни Ўзбекистоннинг жаҳон бозоридаги рақобатдошлигини оширишда муҳим омил, деб ҳисоблайди.\nИштирокчиларнинг фикрича, Ўзбекистон иқтисодиёти улкан салоҳиятга эга. Масалан, катта-катта майдонларни қамраб олган қир-адирларда писта етиштириш учун табиий имконият мавжуд. Лекин бундан етарли даражада фойдаланаяпмиз, деб бўлмайди. Шу боис фуқаролар томонидан писта етиштиришни кенг йўлга қўйиш ва уни қайта ишлаш корхоналарини ташкил қилиш вақти келди.\nМуҳокамалар чоғида аҳоли экологик муаммоларга бефарқ эмаслиги яққол намоён бўлди. Тупроқ регенерацияси, сув таъминоти, ўрмон бойликларини асраб-авайлаш масаласи ҳам иштирокчилар диққат-марказидан четда қолмади.\nДарҳақиқат, табиатни ва табиий ресурсларни асраб-авайлашга етарли даражада инвестиция киритилмаслиги келажакда нафақат қишлоқ хўжалиги маҳсулотлари -етиштириш ҳажмининг қисқаришига, оқибатда энергетика барқарорлигига, озиқ-овқат хавфсизлигига, инсон саломатлиги ва иқтисодиёт ривожига салбий таъсир кўрсатади.\nМамлакатимизнинг пул, валюта сиёсатини янада мустаҳкамлаш, транспорт тизимини ривожлантириш бўйича ҳам турли таклифлар келиб тушди. Юртдошларимизнинг эътироф этишича, Ўзбекистон нафақат минтақа учун, айни пайтда бутун Евроосиё доирасида халқаро транзит хаби бўлиш учун барча имкониятга эга.\nЭнг фаол муҳокама ижтимоий соҳани ривожлантиришнинг устувор йўналишлари юзасидан бўлди. Янги иш ўринлари яратиш ҳамда аҳолининг, аввало, касб-ҳунар коллежлари ва олий ўқув юртлари битирувчиларининг, меҳнат бозорида рақобатга кириша олмайдиган фуқаролар тоифалари бандлигини таъминлаш каби масалалар ҳеч кимни бефарқ қолдирмади. Бунда дастурчилар, маълумотлар базаси маъмурлари учун меҳнат ҳақи тўловини қайта кўриб чиқиш масаласига алоҳида урғу берилди. Зеро, бу масалалар жаҳон тажрибасидан келиб чиққан ҳолда, юртимиз иқтисодиёти учун зарур кадрлар қўнимсизлигининг олдини олишда муҳим аҳамиятга эга.\nУй-жой коммунал соҳасини ислоҳ қилиш фуқароларимиз томонидан энг кўп фикр -билдирилган йўналишлардан биридир. Муҳокамалар ушбу йўналишда, шу жумладан, -хусусий уй-жой мулкдорлари ширкатлари фаолиятида жиддий муаммолар борлигини, коммунал тўловларни асоссиз равишда ошириш ҳолатлари учраётгани, соҳада малакали мутахассислар етишмаслиги каби масалалар мавжудлигини кўрсатди.\nЖамоатчилик муҳокамаси иштирокчилари мамлакатимиздаги тинчлик ва осойишталикни юртимизнинг мустақиллик йилларидаги асосий ютуғи сифатида эътироф этдилар. Ўзбекистонда динлараро ва миллатлараро тотувлик, бағрикенглик муҳити ҳукмронлигини, юртимизнинг халқаро ҳамжамиятда нуфузи ўсиб бораётганлигини ғурур ва ифтихор билан таъкидладилар. Хавфсизлик, диний бағрикенглик ва миллатлараро тотувликни таъминлаш ҳамда чуқур ўйланган, ўзаро манфаатли ва амалий ташқи сиёсат соҳасидаги устувор йўналишлар халқимиз томонидан тўлиқ қўллаб-қувватланди. Ўзбекистон дунё ҳамжамияти учун очиқ бўлиб, фуқаролар хорижга ҳеч бир тўсиқсиз, энг муҳими, хавфсиз сафар қилишни, бизнесини кенгайтиришни истайди. Амалий таклифларда консуллик идоралари фаолиятини, уларнинг ҳуқуқий асосларини такомиллаштириш, шунингдек, фуқаролар ва давлат манфаатларини ҳимоя қилиш бўйича чораларни кучайтириш зарурати ўз ифодасини топган.\nМухтасар айтганда, 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракат стратегияси лойиҳаси юзасидан ўтказилган кенг жамоатчилик муҳокамасини “Ўзбекистон деб аталмиш умумий уйимиз тақдирини белгилашда иштирок этиш имконияти яратиб берилгани учун раҳмат!” деган ғоя билан умумлаштириш мумкин. Зеро, кенг кўламли ислоҳотларда жамоатчилик иштирокининг ушбу шакли, шубҳасиз, фуқаролик жамияти ривожида муҳим аҳамият касб этади ҳамда давлат томонидан пухта ва самарали қарорлар ҳаётга татбиқ қилинишида асосий воситага айланади.\nМазкур рукндаги бошқа мақолалар: « «Танқидий таҳлил, қатъий тартиб-интизом ва шахсий жавобгарлик — ҳар бир раҳбар фаолиятининг кундалик қоидаси бўлиши керак»\tДепутат ва сенаторлар аҳоли билан мулоқотда »


«ҚАҲРАМОНЛИК, БУРЧ ВА ФИДОЙИЛИК» - Ўзбекистон овози газетаси\nХотира ва қадрлаш куни муносабати билан Ўзбекистон Халқ демократик партияси ташкилотлари мамлакатимизнинг барча ҳудудларида кенг қамровли тадбирлар ўтказмоқда\nЎзХДП Марказий Кенгаши ходимлари 4 май куни эрта тонгданоқ пойтахтимизнинг Яккасарой тумани томон йўл олишди. Биринчи бўлиб, Қизилқум мавзесида яшовчи Иккинчи жаҳон уруши қатнашчиси, 99 ёшли Исроил ота Айходжаев хонадонига боришди.\nУчрашув чоғида уруш инсоният бошига келтирган кулфатлар, тинчликнинг қадри, бугунги фаровон кунлар ҳақида суҳбат бўлди. Отахон давлатимиз томонидан Иккинчи жаҳон уруши қатнашчиларига кўрсатилаётган эътибор ва ғамхўрликлардан миннатдор бўлиб гапирди.\n— Урушга кетганимда жуда ёш эдим. Тенгқурларим ҳам эндигина мактабни битирган 18-19 ёшдаги йигитлар эди, — деди кўзида ёш билан отахон. — Уларнинг ҳар бири урушдан соғ-омон қайтгач, ўқишни давом эттириш, оила қуришни орзу қиларди. Бугун орзуларини гапирган дўстинг эртаси куни жанг пайтида олов ичида қолиб кетарди. Ёки ёнгинангда ўққа учраб, ҳалок бўларди. Буларни кўриш азоб, даҳшат эди...\n— Ҳа, Иккинчи жаҳон урушининг халқимиз ҳаётида қолдирган оғир асорати йиллар ўтса ҳам, ҳеч қачон унутилмайди. Урушда юртимизнинг 1,5 миллион аҳолиси иштирок этган. Қарийб 500 минг нафари ҳалок бўлган. Демак, қанчадан-қанча оналар фарзандидан айрилган, қанча келинчаклар бева, минглаб болалар етим қолган, — дея отахоннинг фикрларини қўллаб-қувватлади ЎзХДП Марказий Кенгаши ОАВ билан ишлаш ва тарғибот-ташвиқот гуруҳи раҳбари Гулруҳ Тошматова.\n— Тўғри айтаяпсан, қизим, — деди отахон. — Урушда ҳамманинг кўнглида «қани эди ватанимни, оила аъзоларимни бир бора кўрсам эди», деган истак бўларди. Уруш тугагач, «дўстимнинг онасига нима дейман, қўшнимга болангиз ҳалок бўлди, деб қандай айтаман?», деган азобли савол билан уйга қайтдик. Урушда ҳалок бўлган ошна-оғайниларимнинг хотираси бир умр юрагимда яшади. Улар билан суҳбатларимиз, қилган орзуларимизни эсламаган кунимнинг ўзи йўқ...\nПартия фаоллари Исроил бобо билан узоқ суҳбат қуришди. Бобо бугунги дориломон кунларга шукрона айтди, Ватани, халқи эъзозида эканлигидан мамнунлигини билдирди. Тинчлигимизга кўз тегмасин, дея дуо қилди.\n— Отахон, биз сизларнинг олдингизда доим қарздормиз, — деди ЎзХДП Марказий Кенгаши раиси ўринбосари Улуғбек Вафоев. — Сизларнинг жасоратингиз, қаҳрамонликларингиз туфайли инсоният фашизм балосидан озод этилди. Сизлар узоқ ўлкаларда жанг қилиб, қон тўкиб, фашизмни юртимизга йўлатмадингизлар. Сизлар кўрсатган қаҳрамонликлар ҳеч қачон унутилмайди. Умрингиз узоқ бўлсин.\nКейинги манзил тумандаги Бабаев кўчасида истиқомат қилувчи фронторти меҳнат фахрийсиТатьяна Еринчук хонадони бўлди. Онахон юзида табассум билан партиямиз фаолларини кутиб олди.\n— Хотира ва қадрлаш куни муносабати билан сиздан бир ҳол-аҳвол сўраб кетайлик, деб келдик, — деди ЎзХДП Марказий Кенгаши хотин-қизларнинг Ижтимоий-сиёсий фаоллигини ошириш сектори мудири Гулшан Асатова.\n— Хуш келибсизлар, бошим осмонга етди, — дея уйига таклиф қилди онахон.\nСамимий, дилдан суҳбат бошланди. Онахон уруш йилларини хотирлади.\n— Ғалаба учун, деб туну кун меҳнат қилардик, — деди у. — Одамларимиз ўзи емай, киймай, борини йиғиб-териб, урушга жўнатарди. Биз 15-16 соатлаб ишлардик. Аксарият эркаклар урушга кетгани учун биз хотин-қизлар барча оғир ишларни қилардик... Шукрки, у замонлар ортда қолди. Ҳозир элимиз ардоғида яшаяпмиз. Ҳолимиздан қўни-қўшнию маҳалла-кўй, ҳокимият доимо хабардор. Мана, бугун сизлар келиб турибсиз. Тилагим шуки, юртимиздаги тинчлик-омонлик, фаровонлик барқарор бўлсин.\nИккинчи жаҳон уруши қатнашчиси, 1922 йилда туғилган Анна Стахова Олмазор тумани Уста Ширин кўчасида яшайди. Партия фаоллари билан онахоннинг хонадонига кириб борганимизда у гулларини парваришлаётган экан.\n— Гул ўстириш менинг севимли машғулотим, — деди онахон биз билан суҳбатда. — Уларга қараб, куч-қувват оламан-да.\nОнахон уруш йилларида кўрган-кечирганларини бизга айтиб берди.\n— Ёшлигимни хотирласам, кўз олдимга уруш йиллари келади. Айни ўйнаб-куладиган, шижоатга, ғайратга тўлган чоғимиз уруш даврига тўғри келди. Одамларда ҳаловат йўқолган, бир бурда нонга зор эдик. Урушда қанчалаб даҳшатли воқеаларни кўрдик. Ёш йигитлар нобуд бўлиб кетди. Буларни эсласам, бугунги кунларимизни кўзимизга суртиш керак, деб ўйлайман. Ўша ортда қолган оғир кунларимиздан хулоса чиқариб, фарзандларимга, невараларимга «Тинчликнинг қадрига етинглар, бугунги кунларга шукр қилинглар», дея уқтираман.\nОлмазор тумани Шифонур кўчасида яшовчи Вера Шарипова ҳам Иккинчи жаҳон урушида қатнашган. У уруш йилларида бошидан кечирган оғир кунлар ҳақида бизга сўзлаб берди.\nШу куни Иккинчи жаҳон уруши қатнашчилари ва фронторти меҳнат фахрийларига партиямизнинг эсдалик совғалари тақдим қилинди.\nКексаларимиз билан суҳбатдан сўнг бир хулосага келдик: Инсониятга мислсиз йўқотишлар, талафот ва мусибатлар олиб келган бу урушни унутишга ҳеч кимнинг ҳаққи йўқ. Тинчликни кўз-қорачиғидек асраш барчамизнинг бурчимиздир.


ЎЗБЕКИСТОН — РОССИЯ ҲУДУДЛАРАРО ҲАМКОРЛИК ФОРУМИ / ADOLAT ижтимоий-сиесий газетаси\nТадбирнинг очилишида Ўзбекистон Республикаси иқтисодиёт вазири Ботир Хўжаев, Россия Федерациясининг мамлакатимиздаги Фавқулодда ва мухтор элчиси Владимир Тюрденев, Россия қишлоқ хўжалиги вазири ўринбосари Сергей Левин сўзга чиқди.\nТаъкидланганидек, мамлакатларимизнинг турли соҳалар бўйича ҳамкорлиги кенгайиб, иқтисодий алоқалар изчил ривожланмоқда. Президентимиз Шавкат Мирзиёевнинг 2017 йил апрель ойида Россияга давлат ташрифи ҳамкорликни янги босқичда давом эттириш имконини берди. Ўзаро товар айирбошлаш ҳажми изчил ортиб бормоқда. Хусусан, сўнгги вақтларда қишлоқ хўжалигида бу кўрсаткич икки баробар ўсган. Бугунги кунда мамлакатимиз савдо айланмасининг қарийб 18 фоизи Россия ҳиссасига тўғри келади.\nФорум икки мамлакат вазирлик ва идоралари, ҳудудлари раҳбарлари, ишбилармон доиралари вакилларининг бизнес нонуштаси билан бошланди. Унда мамлакатларимиз ҳудудларининг экспорт салоҳияти, Ўзбекистондаги янги иқтисодий зоналар истиқболлари, хорижий инвестицияларни жалб қилиш соҳаси қонунчилигини такомиллаштириш масалалари юзасидан фикр алмашилди.\nТадбир шўъба мажлисларида давом этди. “Ўзбекистон – Россия минтақавий ҳамкорлиги: лойиҳалар ва кластерлар янги босқичи” мавзусида бўлиб ўтган сессияда Ўзбекистон саноатида кластер услубини қўллаш тажрибаси ва истиқболлари, саноат кластерлари корхоналарининг рақобатбардошлигини таъминлаш, инвестиция лойиҳаларини амалга ошириш ва савдо-иқтисодий ҳамкорликни чуқурлаштириш каби масалалар муҳокама қилинди. Мажлисда саноат ва илмий-техникавий соҳаларга инвестицияларни жалб қилиш бўйича қулай шароит яратиш, технопарклар ва кластерларни ривожлантиришга алоҳида эътибор қаратилди. Шунингдек, Ўзбекистон Республикаси Иқтисодиёт вазирлиги билан Россия кластер ва технопарклари уюшмаси ўртасида ҳамкорлик тўғрисидаги битим имзоланди.\n«Рақамли трансформация – Ўзбекистон ва Россия учун янги воқелик» мавзуидаги шўъба мажлиси икки мамлакатда рақамли иқтисодиётни ривожлантириш масалаларига бағишланди.\nБугунги кунда мамлакатларимизнинг ахборот коммуникациялари соҳасидаги муносабатлари қатор муҳим йўналишларда олиб борилмоқда. Телекоммуникация тармоқлари ва почта алоқасини ривожлантириш, юқори технологияли саноат тармоқлари учун кадрлар тайёрлаш бўйича амалга оширилаётган лойиҳалар шулар жумласидан. Хусусан, «Ўзбектелеком» акциядорлик компанияси кўп йиллардан буён Россиянинг «Ростелеком», «ВимпелКом», «Мегафон» жамиятлари билан ҳамкорлик қилиб келмоқда.\nЙиғилишда рақамли иқтисодиётни янада ривожлантириш имкониятлари, иқтисодиётнинг турли тармоқларига замонавий космик технологияларни қўллаш, давлат бошқаруви тизимини рақамлаштириш, миллий ахборот ресурсларини ривожлантириш каби масалалар юзасидан тармоқ компаниялари вакилларининг фикрлари тингланди. Иштирокчилар рақамли иқтисодиёт, АКТ мутахассислари тайёрлаш, жамоатчилик билан алоқалар бўйича кадрлар малакасини ошириш, рақамли телевидение фаолиятини ривожлантиришда ўзаро ҳамкорликни давом эттиришга келишиб олишди.\nАгросаноат комплексида кооперация ҳамкорлигини ривожлантириш мавзусида ташкил қилинган амалий семинарда қишлоқ хўжалиги маҳсулотларини етиштириш ва қайта ишлашнинг замонавий усуллари, халқаро меъёрлар бўйича якдил тизимни ташкил қилиш истиқболлари, экспорт бўйича транзит йўналишлари, қадоқлаш ва сертификатлаштириш амалиёти масалалари атрофлича кўриб чиқилди.\nЎзбекистон заминида етиштирилган мева-сабзавот маҳсулотларига дунё бозорида талаб юқори. Ушбу соҳани жадал тараққий эттириш бўйича қабул қилинган меъёрий-ҳуқуқий ҳужжатлар бу каби маҳсулотлар экспортини янада оширишга мустаҳкам замин яратмоқда.\n2016 йилда мамлакатларимизнинг қишлоқ хўжалиги соҳасида ўзаро товар айирбошлаш ҳажми 20 фоизга ўсиб, 398 миллион долларга етган. Сўнгги вақтларда бу кўрсаткич икки баробар ўсган. Семинарда мамлакатимизда етиштирилган, қайта ишланган мева-сабзавот маҳсулотларини экспорт қилиш ҳажмини кўпайтириш ва турини кенгайтиришга келишиб олинди.\nФорум давомида иштирокчилар Россия тармоқ корхоналарининг иқтисодий салоҳияти, имконияти ва амалиётга жорий қилинган лойиҳалари билан яқиндан танишиш имконига эга бўлди.\n– Ерни фазодан суратга олиш ва шу орқали илм-фан ривожига ҳисса қўшишга оид тадқиқотларни қўллаб-қувватлаш фаолиятимизнинг асосини ташкил қилади, – дейди “Геоскан” компанияси директори Владислав Мисап (Россия). – Майдонлар, шаҳарларнинг 3D кўринишдаги тасвирларини олиш орқали шаҳарсозликни тўғри ташкил қилиш, кадастр ҳужжатлари, юқори аниқликдаги чизмаларни тайёрлаш мумкин. Бу замонавий архитектурада муҳим ўрин тутади. Ўзбекистонда қурилиш соҳасида мазкур технологиялардан самарали фойдаланилмоқда. Форум манфаатли келишувларга эришиш ва ўзаро қарашларимиз билан ўртоқлашиш учун қулай майдон бўлиб хизмат қилмоқда.\nҲудудлараро ҳамкорлик форуми доирасида Россиянинг “Спецтяжавтотранс”, “Логрокон”, “ITPS”, “FerMA”, “Дмтел-Сервис” каби компаниялари ҳам маҳсулот ва хизматларини Ўзбекистон истеъмол бозорига олиб кириш бўйича ўз лойиҳалари тақдимотини ўтказди. Шунингдек, Россия энергетика ва муҳандислик тармоқ компанияларининг салоҳияти намойиш этилди.\nҚайд этилганидек, Ўзбекистон билан Россия ўртасидаги ҳамкорлик янги босқичда жадал ривожланмоқда. Бу савдо-иқтисодий, инвестициявий, илмий-техникавий ва маданий-гуманитар соҳалардаги муносабатлар мустаҳкамланишида, икки давлат манфаатларига хизмат қиладиган лойиҳаларнинг ҳаётга изчил татбиқ этилишида ўз ифодасини топмоқда.\nЭнергетика секторида ҳам кенг кўламли шерикликни мустаҳкамлашга хизмат қиладиган ўзаро фойдали илмий-технологик лойиҳалар амалга оширилмоқда. Мамлакатимизда биринчи атом электр станцияси қурилиши билан боғлиқ жараёнларда «Росатом» давлат корпорацияси билан йўлга қўйилган ўқувлар бунга ёрқин миcолдир.\nАнжуманда Россиянинг “НИПИГОРМАШ”, “GIRAFFE”, “Группа ГМС”, “Интер РАО – инжиниринг” каби етакчи энергетика ва муҳандислик тармоқ компаниялари салоҳиятли импорт шартномаларини рўёбга чиқаришга қаратилган тақдимотлар ўтказди. Корхоналар фаолияти, имкониятлари, йирик лойиҳалар ҳақида маълумот берилди.\nРоссиянинг кран ускуналарини ишлаб чиқаришга ихтисослашган “Giraffe” заводи вакилининг таъкидлашича, корхона 2017 йилдан бошлаб Ўзбекистон бозорига кенг турдаги маҳсулотларни етказиб бермоқда. Мамлакатимизда бино ва иншоотлар қурилишида ушбу заводда ишлаб чиқарилган 8 тоннадан 16 тоннагача юк кўтариш қувватига эга кранлардан самарали фойдаланилмоқда.\nПойтахтимиздаги «Халқаро савдо маркази»да (ITC) Ўзбекистон – Россия ишбилармонлар кенгаши мажлиси ҳам ташкил қилинди. Унда икки мамлакатнинг тегишли вазирлик ва идоралари, Тошкент шаҳри, Тошкент, Самарқанд, Андижон, Наманган вилоятлари, Россиянинг Москва, Санкт-Петербург шаҳарлари, Татаристон Республикаси, Оренбург, Иванов, Ростов, Астрахань, Свердловск, Новосибирск, Тюмень, Ленинград, Нижегород, Пензан вилоятларининг 300 дан зиёд ишбилармон доира вакиллари иштирок этди.\nЎзбекистон Республикаси Савдо-саноат палатаси раиси А.Икромов, Россия Федерацияси саноат ва савдо вазири ўринбосари Г.Каламанов, Россия – Ўзбекистон ишбилармонлар кенгаши президенти, Россия Федерацияси Савдо-саноат палатаси бошқаруви ва кенгаши аъзоси Ф.Дегтярев ва бошқалар 2005 йилдан бери фаолият юритаётган мазкур кенгаш мамлакатларимиз ишбилармонлари ўртасида фаол шериклик ўрнатиш учун қулай шароит яратиш, ҳамкорликда сармоявий лойиҳаларни амалга ошириш, кооперацияни ривожлантириш йўлидаги мавжуд тўсиқларни бартараф этиш имконини бераётганини қайд этди.\nМажлисда Ўзбекистон – Россия ўртасидаги савдо-инвестициявий, минтақавий ва ҳудудлараро иқтисодий шерикликни янада ривожлантириш, мамлакатларимизнинг савдо айланмаси ҳажмини ошириш масалалари кенг муҳокама қилинди. Кооперация, ишлаб чиқариш, саноат, озиқ-овқат, тўқимачилик, туризм, қишлоқ хўжалиги, энергетика, транспорт-коммуникация ва бошқа соҳалардаги ҳамкорликни мустаҳкамлаш истиқболлари юзасидан фикр алмашилди. Россиялик тадбиркорлар ҳамкорлигида мамлакатимизда ишлаб чиқариш ва транспорт-коммуникация инфратузилмасини модернизациялаш, молия институтлари билан инвестициявий лойиҳаларни биргаликда амалга ошириш масалаларига кенг урғу берилди.\nЎзбекистон – Россия ишбилармонлари кенгаши, Россия Федерацияси Молия вазирлиги, Савдо-саноат палатаси, Россия экспертлар кенгаши ва мамлакатимизнинг ҳукумат тузилмалари, давлат идоралари, етакчи компаниялари вакиллари иштирок этган очиқ мулоқот фойдали келишувларга бой бўлди. Унда савдо-иқтисодий ва сармоявий ҳамкорлик, экспорт соҳасини кенгайтиришга бағишланган маърузалар тингланди. Машинасозлик ва электротехника, тўқимачилик саноати, ахборот коммуникациялари, соғлиқни сақлаш, нефть-газ, кимё, қишлоқ хўжалиги ва озиқ-овқат, металлургия ва кончилик, қурилиш саноати каби соҳаларда қўшма дастурларни амалга оширишга оид икки томонлама кўплаб шартномалар имзоланди.\nАнжуман икки мамлакат ўртасидаги ҳамкорликни ривожлантиришнинг муҳим йўналишлари ва истиқболларини белгилаб олиш, мамлакатларимизнинг савдо-инвестициявий, иқтисодий, илмий-техникавий соҳалардаги стратегик шериклик муносабатларини янги босқичга олиб чиқишга хизмат қилади.\nЎзбекистон Республикаси билан Россия Федерацияси ўртасидаги биринчи ҳудудлараро ҳамкорлик форуми 20 октябрга қадар давом этади.\n“Ўзбекистон Республикаси Президенти сайлови тўғрисида”ги қонунга мувофиқ, 18 ёшга тўлган фуқаролар Ўзбекистон Республикаси Президенти с...


Одам – ўқилмаган китоб » Ўзбекистон янгиликлари – Zamin.uz\nБаъзилар бошқаларни ўзига ўхшаб фикрламагани учун ёқтиришмайди.\nНотиқлар ўзлари ишонмайдиган гапларга бошқаларни ишонтирмоқчи бўлишади.\nҲар бир одам – ўқилмаган китоб, дейилганидек, биз қўпинча бу китобнинг мазмунига эмас, муқовасига қараб, баҳо берамиз.\nБир вақтлар “Дўпписи тушиб кетса, пулга олдиради”, деган гаплар бўларди. Бугун хизмат кўрсатиш соҳаси анча ривожланиб кетди. Агар топиш-тутишингиз яхши бўлса, дўппингизни тушириб, яна олиб берадиганлар топилади.\nУ узатилгандан олганини, яна бир қанча санаб ҳамёнига жойлагач, қўлини совунлаб ювди. Энди ҳалоллик ҳақида маъруза ўқигани чиқади.\nКўпчилик омадга умид боғлайди. Лекин ўзимиз ғафлат уйқусида бўлсак, омад эшигимизни қоқа-қоқа қайтиб кетганини ҳам сезмай қолишимиз мумкин.\nБаъзи расмларни кўрсангиз, худди тирикдек таассурот қолдиради. Баъзи тирик инсонлар эса суратга ўхшаб кетади.\nКундалик истеъмолда ширин асал ҳам, аччиқ қалампир ҳам керак. Фақат уларнинг ҳар бирининг ўрни ва меъёрида ишлатишни билиш керак!\n“Телефон хизмат кўрсатиш доирасидан ташқарида” деган жавобни эшитганда, ўйланиб қоласан: телефон-ку майли-я, баъзи бир одамлар ҳам ўз хизмат кўрсатиш доирасидан ташқарида қолиб кетмаяптими?\nАйрим инсонларнинг қилмишини кўрганда, каламуш уялар, илон пўст ташлар экан.\nБошқаларни пастга уриш билан ўзинг кўтарилмайсан.\nТеглар: фикрламагани экан эшитганда қайтиб қолдиради ҳалоллик\n08:56 / 22-04-2017


Бошқалар бошига оғир кулфат келтириш ҳисобига яшаб келган аёл жазога тортилди\n21:47 / 04.12.2016\nМирзачўллик Улбўсин Абдураҳмонова ҳеч қаерда ишламасдан, бошқалар бошига оғир кулфат келтириш ҳисобига яшаб келганлиги ҳуқуқни муҳофаза қилувчи органларга фуқаролардан келган аризалар бўйича олиб борилган суриштирув-тергов жараёнида маълум бўлди, деб хабар қилмоқда “Ҳуқуқ” газетаси.\nАчинарлиси, унинг бу “касб” ортидан пул топаётганлигини онаси Қаршигул Абдураҳмонова ҳам, турмуш ўртоғи Суннатулло Абсаматов ҳам яхши билса-да, уни бу йўлдан қайтаришмаган. Аксинча, улар ҳам Улбўсин билан ҳамкорлик қилишган.\nУлбўсин ўз жиноятини пухта режа асосида амалга оширган. Аввал у одамлар орасида “Қозоғистон Республикасида қариндошларим бор, улар яхши ҳақ тўланадиган иш топиб беришади”, деб гап тарқатади. Тўғри, бугунги кунда одам савдоси ҳақидаги хабарларни эшитиб, кўпчиликнинг кўзи очилган. Лекин Улбўсинга ўхшаган “даллоллар”нинг ёлғон ваъдаларига учганлар ҳам топилди.\nДастлаб у қўйган тузоққа мирзачўллик А.Ачилов, Ж.Туронов, Ш.Туронов, Д.Мелибоев, Ф.Ўринбоев, Ш.Эргашевлар тушишди. Улбўсин уларга Қозоғистонда ойига 300-400 АҚШ долларига тенг миқдордаги иш ҳақи ваъда қилди. Содда одамларнинг унинг ваъдаларига ишонишди.\nСирдарё вилояти орқали чегарадан ўтказиб юборилган мирзачўлликларни Улбўсиннинг “қариндошлари” – Жибек ва Қайратлар кутиб олишди. Улар Ўзбекистон фуқароларининг паспортларини вақтинчалик ҳисобга қўйиш ва федерал миграция картаси очтириш баҳонасида йиғиб олишди. Ўзлари билан ҳеч қандай шартнома тузмай, беш ой мажбурлаб ишлатишди.\nУлбўсин биринчи ишидан илҳомланиб, жиноий фаолиятини янада кенгайтирди. У онаси Қаршигул ва турмуш ўртоғи Суннатулло билан бу сафар И.Парманов, Б.Мусаев, А.Мамараҳимовларни тўрига туширди. Улар ҳам қоп-қоп ваъдалар бериб, эски йўналиш бўйича қўшни республикага ўтказиб юборди. Одам савдосининг қурбони бўлган бу фуқаролар ҳам Жибек ва Қайратлар учун текин меҳнат қилишди, хўрлик азобларини бошларидан ўтказишди.\nОрадан кўп ўтмай, уларнинг ҳамқишлоқлари Ж.Ўрмонов, Ж.Бозоров, С.Юлдашев ва З.Мелибоев ҳам алдовларга учишди. Афсуски, улар ўша дамда бошларига не-не савдолар тушишидан бехабар эдилар. Улбўсин бу юртдошларининг бошига ҳам аввалги жабрдийдалар кулфати солинишига сабабчи бўлди.\nҲар қандай алдовнинг ҳам чек-чегараси бўлади. У.Абдураҳмонова бошчилигидаги жиноий гуруҳнинг фаолиятига чек қўйилди. Жиноят ишлари бўйича Мирзачўл туман судининг мажлисида мазкур иш кўриб чиқилиб, айбдорларга нисбатан тегишли жазо тайинланди.\nСпиртли ичимлик сабабли жиноят қилган шахсга ҳукм ўқилди\n19:10 / 19.07.2018


БОЛАНИ ЁЗДА КЎКРАКДАН АЖРАТИШ МУМКИН ЭМАСМИ? | Суғдиёна биринчи аёллар электрон журнали\nНима учун ёзгача?\nИлгари болакайни ёзда кўкракдан ажратиш тавсия этилмасди. Чунки ёз мева-сабзавотларга бой фасл, демак, ичак бузилишлари хавфи ортади. Она сутининг фойдали моддалари эса болакайни касалликлардан ҳимоя қилади, агар бирор хасталик бошланган бўлса ҳам оғир ўтмайди. Эмизикли болалар кўкракдан ажратилганларга нисбатан кам касалликка чалинади, деган ишонч «гўдакни ёзда кўкракдан ажратиш мумкин эмас» деган «таъқиқ»қа сабаб бўлган аслида. Аммо агар бола ярим ёшдан катта бўлса, кўкракдан ажратиш учун йилнинг қайси фасли бўлишининг фарқи йўқ, чунки бола ўз иммунитетига эга бўлиб улгурган.\nАгар кичкинтойингиз ҳали фаоллик билан эмаётган бўлса, кўкракдан ажратиш фикрингиздан воз кечиб турганингиз маъқул. Тўғри, шундай вазиятлар ҳам бўладики, бола бир неча кун ичида кўзга кўринарли оқибатларсиз кўкракдан ажралади. Лекин бу суткасига бир-икки марта эмадиган болаларда бўладиган ҳолат. Чунки бунда бола ҳам қийналмайди, онада ҳам тезроқ кўкракдан ажратиш истаги бўлмайди. Қачонки бола эмишга унчалик эҳтиёжи бўлмаса, яъни суткасига бир-икки мартагина эмса, болани кўкракдан ажратиш фикрини маъқуллаш мумкин. Фаоллик билан эмаётган даврда бирдан кўкракдан ажратиб қўйилса, бу бола учун стресс. Чунки у бундай кутилмаган ўзгаришдан кейин нима қилишни, эмиш хуморини қандай босишниÂ билмай қолади. Бола тушунмайди: онаси аввалига эмишини хоҳлаганди, энди эса эммаслигини.\nОбразли қилиб айтганда, болани кўкракдан ажратиш —Â бир текисда, узоқ давом этадиган жараён. «Бошқа кучи қолмагани учун» бир-икки кун ичида бу ишни амалга ошириш эса катта тезликда юриб кетаётган поезддан, унинг тўхташини ўтирмасдан, сакраб тушиб қолишдай гап.\nБоласининг тез-тез эмаверишидан чарчаб, уни кўкракдан ажратмоқчи бўлган оналар муаммони мурғак гўдакнинг елкасига юклаб қўйишларини ўйлаб кўришлари керак.\n1. Кундузги эмизишлар сонини қисқартириш. Бунинг учун болани фаол машғулотларга жалб қилинг. Унинг эмиш борасидаги «имо-ишора»ларини кўрмаганга олиб, эътиборини кўпроқ ўйинлар, севимли озуқаси, сайр қилишга қаратинг. Бола шунда ҳам эмишни талаб қилаверса, у билан «келишиш» мумкин. Масалан, «шуни бажариб бўлайлик, кейин» қабилида. Агар «ҳеч нима қилмай» (бола учун онасининг китоб ўқиб ўтириши, компьютерда ишлаши «ҳеч нима қилмаслик») ўтирган ёки ётган бўлсангиз, бола бундан фойдаланиб қолишга ҳаракат қилади ва ёнингизга бориб, эмизишингизни талаб қилади. Доимий ҳаракатда бўлсангиз, бир неча ҳафтадан кейин фарзандингиз бунга кўникади ва тез-тез эмизишни талаб қилавермайди.\n2. Болани эмган ҳолда ухлатмаслик. Бунда энг кенг тарқалган усул фойда беради. Яъни кундузи бола ухлаётганида бирор жойга кетинг, боланинг ёнида эса бирор яқин кишингиз қолсин. Муҳими, сизнинг хавотирланавермаслигингиз, бола ёнида қолган инсоннинг ишончи ва меҳрибонлиги. Шунда гўдак эммаган ҳолатда ухлашга тез ўрганади.\n3. Уйдалигингизда болани эммаган ҳолатда ухлатиш. Болани тўшакка ётқизиб, «ҳозир келаман» деб аввалига озгина муддатга, кейин кўпроқ вақтга хонадан чиқиб кетинг. Лекин хонадан чиқаётиб, қаёққа нима учун кетаётганингизни албатта болага тушунтиринг. Акс ҳолда унда ишончсизлик уйғониб, мақсадингизга эришиш қийинлашади. Шундай ҳолатда бола хотиржамлик билан сизни кутадиган бўлади. Қайтиб киргач, аввалига одатдагидек эмизиб ухлатинг. Кейинчалик аста-секин қайтгунингизча ухлаб қоладиган бўлади.\n4. Бола ҳаётида ўзгаришлар, мураккаб вазиятлар (касаллик, кўчиш, боғчага қатнаш, она ишга чиққан давр) пайтида кўкракдан ажратиш жараёнини бошламанг.\n5. Агар бола бирор жисмоний ёки ҳиссий жароҳат олса (йиқилса, қўрқса, узоқ вақт онасини кўрмаган бўлса), эмишига қаршилик кўрсатманг.\n6. Кўкракка бирор аччиқ нарса ёки чўчитувчи қизил ранг суртиб қўйиш каби усулларни қўлламанг. Бола учун кўкрак меҳр, хотиржамлик, ишонч тимсоли ва у билан содир бўлган «мусибат» бола руҳиятига салбий таъсир қилиши мумкин.\nНилуфар Â ёзиб олдиTwitter НравитсяSocButtons v1.5


Россия Афғонистонга Ми-35 ҳарбий вертолётларини етказиб беради\n14:44 / 09.10.2015\nРоссия октябрь ойида Афғонистон билан бир нечта Ми-35 ҳужум вертолётларини етказиб бериш тўғрисида шартнома имзолашни режалаштирмоқда. Бу ҳақда Россия президентининг Афғонистон бўйича махсус вакили Замир Кабулов маълум қилди.\nУнинг сўзларига кўра, Москва мазкур мамлакатга ҳукумати қуролли кучларининг жанговар имкониятларини оширишида кўмак кўрсатмоқда – Россия ҳарбий ўқув муассасаларида афғон зобитлари тайёргарликдан ўтмоқда. “Яқиндагина Россия Федерацияси ИИВ йўналиши бўйича кўп миқдордаги ўқотар қуроллар ва ўқ-дорилар партияси етказиб берилган эди”, - деди Кабулов.\nНашрнинг қайд этишича, Афғонистоннинг биринчи вице-президенти Абдул Рашид Дўстим Россиядан ИШИД жангариларига қарши курашиш учун ҳарбий ёрдам, хусусан, қурол-яроғ, самолёт ва вертолётлар беришни сўраган эди.


«Ўзбекистонга коронавируснинг ‘африкача’ штамми кириб келган» — Абдулла Арипов - Zamin.uz\n15:13 / 17.04.2021\n17 апрель куни бош вазир Абдулла Арипов бошчилигида коронавирусга қарши кураш комиссиясининг кенгайтирилган йиғилиши бўлиб ўтмоқда. Бу ҳақда «Дарё» хабар берди.\nБош вазир йиғилишда мамлакат бўйлаб касалланиш ҳолатлари ортаётгатганини, шунингдек, коронавирус болаларни ҳам қайд этилаётганини таъкидлаган.\n«Касаллик манбаи 75 фоиз ҳолатда оила ва қариндошларда, 14-15 фоиз ҳолатда иш жойида, 6-7 фоиз ҳолатда олий таълим муассасаларида, 11-15 фоиз ҳолатда умумий ўрта таълим муассасаларида юқтириб олингани аниқланди. Бу нима дегани? Агар ўтган йилги пандемия ҳолати таҳлил қилинадиган бўлса, мактаб болаларида касаллик йўқ эди.\nЙил бошида ‘британча’ штамм кириб келди ва у болаларда кўп тарқалмоқда. Биз Тошкент шаҳар ҳокимлигини таклифи билан бир нечта мактаб ва боғчаларни ёпишга мажбур бўлдик.\nЖанубий Африка штамм ҳам бизга кирди, буни Илғор технологиялар маркази Санитария-эпидемиологик осойишталик ва жамоат саломатлиги хизмати билан биргаликда жуда чуқур таҳлил олиб бормоқда. Соғлиқни сақлаш вазирлиги билан доимий, керакли даволанишдаги коррекциялаш ишларини бажаряпти.\nЛекин ҳали чегараларни ёпганимиз йўқ, ҳали бунга сабаб бўладиган даражадаги хавфни кўрмадик. Аммо йил бошидан буён касаллик кўпайиши кунига 15 нафардан 300 нафарга чиқди», — дея қайд этади бош вазир.\nЭслатиб ўтамиз, 30 январь куни коронавируснинг «британча» штамми Ўзбекистонга кириб келгани маълум бўлганди. У 23 январь куни Дубайдан қайтиб келган 10 ёшли қизчада аниқланган. ССВ эса коронавируснинг янги штамми аниқланган қизча ҳақида нима учун 1 ҳафтадан кейин эълон қилинганига изоҳ берди. “Замин” янгиликларини “Инстаграм”да кузатиб боринг\nЯнгиликлар » Жамият » «Ўзбекистонга коронавируснинг ‘африкача’ штамми кириб келган» — Абдулла Арипов


Сайёр қабулда 30 га яқин масала кўриб чиқилди | gulobod.uz\nЖойларда ўтаётган сайёр қабуллар халқнинг дардини эшитиш, уларнинг муаммоларини ҳал этишда, шак-шубҳасиз, энг мақбул сиёсатга айланаяпти. Шу маънода, Самарқанд ҳокими Н.Мавлонов Чоршанбе маҳалласида фуқаролар билан навбатдаги сайёр қабулини ўтказди.\nТумандаги корхона, ташкилот, муассаса ва ҳуқуқни муҳофаза қилувчи органлар раҳбарлари иштирок этди. Сайёр қабулда аҳолининг мурожаатлари атрофлича ўрганиб чиқилди.\nБу галги қабулда фуқаролар томонидан 30 га яқин масала ўртага ташланди. Ушбу мурожаатларнинг айримлари жойида ҳал этилди. Аксарияти тегишли ташкилот масъулларига масалани ҳал этиш учун йўналтирилди. Қолганига ҳуқуқий тушунтириш берилди.


20:06 / 04.04.2018 4866 pdf Ўқиш режими + -\n388. Ибн Умардан ривоят қилинади:\nШарҳ: Кўпчиликка аралашиб, уларни яхшиликка чақириб, амри маъруф, наҳий мункар қилиб, қўлидан келганича инсофга чақириб, шу туфайли уларнинг даккиларини, сўкишларини эшитиб, озорларини кўриб, сабр қилиб борган мўмин ўзи учун ҳам, бошқалар учун ҳам, жамият учун ҳам фойдали киши ҳисобланади.\nОдамларга аралашмасдан, уйига кириб, ўтириб олган, бировдан бир гап эшитса, аччиғи келиб, уриш-жанжал қиладиган одамда хайр-барака йўқ. Бундай одам жуда борса, ўзи учунгина бирор иш қила олади, холос. Лекин бундай одамнинг жамият учун, одамлар учун, мўмин-мусулмонлар учун, дин-диёнат учун бирор хизмат қилиши қийин бўлади.\nШунинг учун ҳам Расулуллоҳ соллаллоҳу алайҳи васаллам одамларга аралашиб, уларнинг озорларига сабр қилиб юрадиган мўминни афзал деб айтганлар.\nБу нарсани сиз билан биз ҳам ўзимизга сингдириб олишимиз керак. Одамларга аралашганда улардан озор етса, сабр қилишимиз, бунинг эвазига охиратда улуғ мартабалар берилишидан умидвор бўлишимиз лозим.\n19:48 / 04.04.2018 8747\n20:07 / 04.04.2018 2978\nАллоҳ таоло Моида сурасида марҳамат қилади.Бугунги кунда сизга динингизни мукаммал қилиб бердим. Сизга неъматимни батамом қилдим. Ва сизга Исломни дин деб рози давоми...\n7255 23:09 / 18.08.2017\n3180 17:05 / 16.02.2018\n5688 11:30 / 16.01.2018\n345. Абу Ҳурайрадан ривоят қилинади.Набий соллаллоҳу алайҳи васаллам .Киши биродарини беморлигида кўргани борса ёки зиёрат қилса, Аллоҳ унга .Сен хушҳол бўлдинг, давоми...\n3540 18:56 / 01.03.2018\n3968 14:48 / 30 март


Маълумки, бугунги кунда миллионлаб ватандошларимиз хорижий давлатларда иш, таълим, даволаниш ва бошқа оилавий ва хизмат сабаблари туфайли чет элда истиқомат қилмоқда.\nИлгари хориждаги сайловчилар рўйхатига фақатгина консуллик рўйхатига кирган фуқаролар киритилган. Бу эса, кўплаб юртдошларимиз сайлов жараёнларидан четда қолганини англатади.\nБу йил эса барча фуқаролар, шу жумладан, хориждаги барча Ўзбекистон фуқаролари иштирок этиши учун шароит яратилади.\nБу ҳақда Ўзбекистон Республикаси Марказий сайлов комиссияси раисининг ўринбосари Маҳмуд Истамов қуйидагиларни гапириб берди:\n– Хорижда истиқомат қилаётган Ўзбекистон Республикаси фуқароларининг сайловга оид конституциявий ҳуқуқини рўёбга чиқариш мақсадида Марказий сайлов комиссияси томонидан тегишли Низом ишлаб чиқилди ва тасдиқланди.\nАйтиб ўтиш керакки, хорижий давлатлардаги фуқароларнинг сайловда иштироки бўйича ЕХҲТнинг Демократик институтлари ва инсон ҳуқуқлари бўйича бюросининг Ўзбекистондаги сайловларни кузатиш бўйича миссиялари ҳам бир қатор фикрлар ва тавсияларини билдирган.\nХусусан, Бюро миссиясининг 2014, 2015 ва 2016 йилларда бўлиб ўтган сайловларни кузатиш бўйича хулосаларида Ўзбекистон ҳудудидан ташқарида бир неча миллион фуқаролар борлиги ва уларнинг конституциявий ҳуқуқларини таъминлашнинг ҳуқуқий асослари етарли эмаслигини таъкидланган. Хориждаги фуқаролар ҳам сайлаш ҳуқуқларидан кенг фойдаланишлари учун қонунчиликка мувофиқ етарли даражада шароит яратиш мақсадга мувофиқлиги қайд этилган.\nБиз, албатта, бу тавсияларни асосли, деб топдик ва қабул қилдик.\nЎзбекистон Республикасининг чет давлатлардаги дипломатик ваколатхоналари ва консуллик муассасалари ҳузурида сайлов участкаларини ташкил этиш тартиби тўғрисидаги низом илк бор ишлаб чиқилди.\nНизомда Ўзбекистон Республикаси Олий Мажлиси Қонунчилик палатаси сайловларида хориждаги сайлов участкалари Марказий сайлов комиссияси томонидан Ташқи ишлар вазирлиги билан келишилган ҳолда тегишли сайлов округига бириктириш белгиланди.\nАввалги амалиётда Қонунчилик палатаси сайловида ҳам хориждаги сайлов участкалари ҳам Ташқи ишлар вазирлиги жойлашган ҳудуддаги сайлов округига – Темирйўлчилар сайлов округи бириктирилар эди. Бу эса, сайлов округларидаги сайловчилар сонининг йўл қўйиладиган энг кўп четга чиқиши, қоида тариқасида, ўн фоиздан ошмаслиги керак, деган қоидани бузишга олиб келиши мумкин.\nШунинг учун ҳам хорижий сайлов участкаларини битта округга бириктириш мақсадга мувофиқ эмас, деб топилди.\nАввалги амалиётда, хориждаги сайловчилар рўйхатига фақатгина консуллик рўйхатига кирган фуқаролар киритилар эди.\nМасалан 2014 йилги парламент сайловларида 13 минг 280 нафар фуқаро сайловчилар рўйхатига киритилган.\nЯнги Низомга мувофиқ эса хориждаги сайлов участкалари бўйича сайловчиларнинг рўйхатлари дипломатик ваколатхона ёки консуллик муассасалар раҳбарлари томонидан тақдим этилган маълумотлар асосида тузилади.\nШунинг учун фуқаролар хориждаги участка сайлов комиссиясига ёзма шаклда ёки Ташқи ишлар вазирлиги расмий веб-сайти орқали электрон шаклда хориждаги сайлов участкасининг сайловчилар рўйхатига киритиш тўғрисидаги мурожаатини бериши мумкин. Бу мурожаат сайловга ўн беш кун қолгунга қадар берилиши керак.\nБунинг учун улар исми-шарифи, туғилган санаси, Ўзбекистондаги охирги доимий яшаш манзили, чет давлатдаги яшаш манзили, боғланиш учун телефон рақамлари ва жисмоний шахснинг шахсий идентификация рақамини кўрсатиши керак.\nТашқи ишлар вазирлиги, ўз навбатида, сайловчилар рўйхатига қўшимча киритилган сайловчилар ҳақидаги маълумотларни умумлаштирган ҳолда Вазирлар Маҳкамаси ҳузуридаги Давлат персоналлаштириш марказига Сайловчиларнинг ягона электрон рўйхатига тегишли тузатишлар киритиш учун тақдим қилади. Яъни “фуқаро хорижда овоз берди”, деган ёзув киритилади. Бу билан “бир сайловчи – бир овоз” тамойилига амал қилинади.\nДипломатик ваколатхоналар ва консуллик муассасалари хорижда яшаётган фуқароларни хориждаги сайлов участкаси тўғрисида, Ўзбекистон Республикаси фуқароларини хориждаги сайлов участкаси сайловчилар рўйхатига киритиш тартиби ва муддатлари тўғрисида, муддатидан олдин овоз бериш кунлари ва сайлов куни тўғрисида оммавий ахборот воситалари ёки бошқа йўллар билан хабардор қилади.\nНизом билан жорий этилган янги қоидалар хорижда вақтинча ва доимий истиқомат қилаётган ватандошларимизнинг сайловга оид конституциявий ҳуқуқини рўёбга чиқариш учун ҳуқуқий замин яратди.


06 март 2021, Тошкент вақти: 12:21\nOzodJavobнинг навбатдаги сонида хориждан Ўзбекистонга пул жўнатиш йўлларига оид саволларга жавоб излаймиз.\nБугунги кунда Европа давлатларида, Россия, Қозоғистон, Жанубий Корея ёки дунёнинг бошқа мамлакатларида тирикчилик илинжида меҳнат қилаётган ўзбекистонликларнинг сон-саноғи йўқ. Улар топган пулини, асосан, Ўзбекистонда қолган яқинларига жўнатаяпти. Пул жўнатишнинг эса турли хил усуллари борки, Озодликка мурожаат қилган ўзбек муҳожирлари, энг арзони ва қулайини излайди.\nЖумладан, Санкт-Петрбургда меҳнат қилаётган хоразмлик Ҳамид энг арзон пул жўнатиш тизими борасида сўради:\n“Мен биринчи марта Россияга келдим. Тўрт ойдан бери ойлигимни йиғдим. Энди уйга жўнатмоқчи эдим. Ҳар ким ҳар хил йўлни айтаяпти. Шу жўнатадиган пулимга энг кам ҳақ оладиганини қидираяпман”, дейди хоразмлик йигит.\nОзодлик дунёнинг турли ҳудудида яшаб, ишлаётган ўзбекистонлик меҳнат муҳожирлари орасида кичик сўров ўтказиб, хориждан пул жўнатишнинг энг қулай ва арзон йўлларини аниқлашга ҳаракат қилди.\nУшбу сўровда қатнашган муҳожирлар MoneyGram тизимини энг қулай ва энг арзон пул жўнатиш усулларидан бири деб топишди.\nMoneyGram тизими орқали дунёнинг 200та давлатидан пул жўнатиш имкони мавжуд бўлиб, 327 мингдан зиёд пул жўнатиш шохобчаларидан фойдаланиш мумкин.\nҲозирда MoneyGram Ўзбекистонда 900дан зиёд хизмат кўрсатиш шохобчасига эга.\nУшбу тизим орқали пул жўнатиш учун олинадиган ҳақ қайси давлатдан жўнатаётганингизга боғлиқ. Чунки ҳар бир давлат учун турлича ҳақ белгиланган.\nМасалан, Россиядан Ўзбекистонга MoneyGram тизими орқали пул жўнатмоқчи бўлсангиз, пул суммасининг ўртача 2 фоизи миқдорида хизмат хақи олинади.\nМосквадаги Сбербанк ходимларидан олинган маълумотга кўра, Россиядан Ўзбекистонга пул жўнатиш учун олинадиган хизмат ҳақи қуйидагича:\n100 доллар учун 2 доллар;\n500 доллар учун 8 доллар;\n1000 доллар учун 16 доллар;\n5000 доллар учун 80 доллар.\nОлмаотадаги Халқ банкидан олинган маълумотга кўра, Қозоғистондан Ўзбекистонга MoneyGram тизими орқали пул жўнатиш учун олинадиган ҳақ қуйидагича:\n500 доллар учун 10 доллар;\n1000 доллар учун 20 доллар;\n5000 доллар учун 100 доллар.\nАйрим пул жўнатиш шохобчаларида хизмат ҳақининг суммаси бундан озгина фарқ қилиши ҳам мумкин.\nMoneyGram тизими орқали 10 минг долларгача пул жўнатиш мумкин. Пулни жўнатганинигиздан 10 дақиқа ўтиб, Ўзбекистондаги яқинлариингиз бориб олиши мумкин.\nЛекин Ўзбекистондаги ҳамма банкларидан ҳам катта суммадаги пул жўнатмаларини олиш мумкин эмас.\nТошкентдаги Алоқа банк ходимига кўра, MoneyGram тизими орқали фақат 1100 долларгача бўлган пул жўнатмасини олиш мумин.\nШунинг учун хориждан пул жўнатаётганигиздан аввал сиз жўнатаётган суммадаги пулни қайси банкдан олиш мумкинлиги ҳақидаги маълумотни аниқлаб олишни унутманг.\nАлоқа банк ходими катта суммадаги пул жўнатмалари учун Юнистрим (UNIStream) тизимини таклиф қилди. Унинг айтишича, Ўзбекистонда ушбу тизим орқали катта суммадаги пул жўнатмасини олиш мумкин.\nРоссиянинг Юнистрим тизими орқали МДҲ мамлакатлари, Буюк Британия, Кипр, Греция, Чехия, жами 100дан зиёд давлатдан Ўзбекистонга пул жўнатиш мумкин.\nЮнистрим орқали ҳам жўнатилган пулни 10 дақиқадан сўнг қабул қилиб олиш мумкин. Ушбу тизим ҳам ўртача 2 фоиз миқдорида хизмат ҳақи олади.\nАлоқа банк ходимига кўра, Ўзбекистонга хориждан жўнатилган катта суммадаги пул учун айрим банклар маълумотнома сўраши мумкин:\n“Биз 10 минг долларгача бўлган пул учун маълумотнома сўрамаймиз. Лекин пулни жўнатувчи ўзи ҳақидаги маълумотларни тўлиқ кўрсатиши лозим. Паспорт серияси, қаерда пропискада бўлса, бу ҳақдаги маълумот ҳам кўрсатилиши лозим. Агар маълумотлар тўлиқ бўлса, ҳеч қандай маълумотнома сўралмайди. Лекин 10 минг доллардан зиёд пул бўлса, албатта маълумотнома талаб қилинади”, деди Алоқа банк ходими.\nМосквалик таҳлилчилар аниқлашича, Россиядан Ўзбекистонга пул жўнатмалари учун энг қулай ва арзон тизимлар ўнталиги қуйидаги кўринишда:\nBlizko – 1,4% (хизмат ҳақи)\nБыстрая почта- 1,4%\nЗолотая корона- 1,5%\nЎзбек муҳожирлари аксар ҳолларда пул жўнатишнинг қўлма-қўл усулини ҳам танлайди.\nБунда икки хил усул бор:\n1) Сиз йиққан пулингизни Ўзбекистонга кетаётган бирор танишингиз орқали бериб юборишингиз мумкин.\n2) Иккинчи усул эса оддий халқ тилида “Истерн” ёки “Зигзак” деб номланади: Дейлик, Прагада бўлган ўзбек муҳожири Тошкентдаги оиласига пул жўнатмоқчи бўлса,Тошкентдан пул олиш эҳтиёжи бўлган одамга Праганинг ўзида келишилган маблағни беради. Тошкентдаги шахс эса Прагага жўнатмоқчи бўлган пулини ўша ернинг ўзида ҳисоб-китоб қилади.